open-index/open-wikipedia-markdown huggingface dataset:
সাতবাড়িয়া অলি আহমেদ বীর বিক্রম কলেজ

**সাতবাড়িয়া অলি আহমেদ বীর বিক্রম কলেজ** বাংলাদেশের চট্টগ্রাম জেলার একটি শিক্ষাপ্রতিষ্ঠান।

## অবস্থান
প্রতিষ্ঠানটি চট্টগ্রাম জেলার চন্দনাইশ উপজেলার সাতবাড়িয়া ইউনিয়নে অবস্থিত।

## ইতিহাস
১৯৮৪ সালে এলাকার কৃতি সন্তান ড. অলি আহমেদ বীর বিক্রম এ প্রতিষ্ঠানটি নিজ নামে প্রতিষ্ঠা করেন।

## শিক্ষকবৃন্দ
প্রতিষ্ঠানের অধ্যক্ষ বাবু সুজিত ঘোষ।

## অবকাঠামো
প্রতিষ্ঠানিক ভবন দীর্ঘাকার দ্বিতল ভবন। ভবনের সামনে একটি খেলার মাঠ রয়েছে।

## শিক্ষা কার্যক্রম
এটি একটি স্নাতক পর্যায়ের শিক্ষাপ্রতিষ্ঠান। এ প্রতিষ্ঠানে সহ-শিক্ষা ব্যবস্থা রয়েছে। এটি জাতীয় বিশ্ববিদ্যালয়ের অধিভুক্ত।
বর্তমানে এক হাজারেরও অধিক শিক্ষার্থী এ কলেজে অধ্যয়নরত আছে।

## ফলাফল ও কৃতিত্ব
বিগত বছরের পাশের হার ৮৭%।

## উল্লেখযোগ্য শিক্ষার্থী

## আরো দেখুন
* চন্দনাইশ উপজেলার শিক্ষাপ্রতিষ্ঠানের তালিকা

## তথ্যসূত্র

## বহিঃসংযোগ

বিষয়শ্রেণী:চন্দনাইশ উপজেলার শিক্ষাপ্রতিষ্ঠান
বিষয়শ্রেণী:চট্টগ্রাম জেলার মহাবিদ্যালয়
বিষয়শ্রেণী:চট্টগ্রাম জেলায় জাতীয় বিশ্ববিদ্যালয় অধিভুক্ত মহাবিদ্যালয়
জামিরজুরী রজবিয়া আজিজিয়া রহমানিয়া সুন্নিয়া ফাজিল মাদ্রাসা

**জামিরজুরী রজবিয়া আজিজিয়া রহমানিয়া সুন্নিয়া ফাজিল (ডিগ্রী) মাদ্রাসা** বাংলাদেশের চট্টগ্রাম জেলার একটি আলিয়া মাদ্রাসা। মাদ্রাসাটি প্রতিষ্ঠানটি চট্টগ্রাম জেলার দোহাজারী পৌরসভার জামিরজুরী এলাকায় অবস্থিত। মাদ্রাসার অধ্যক্ষ মুফতি সিরাজ উদ্দিন আলকাদেরী , এছাড়া আরও ১৮ জন শিক্ষকমণ্ডলী রয়েছে। মাদ্রাসাটি বর্তমানে ইসলামি আরবি বিশ্ববিদ্যালয় অধিভুক্ত।

## ইতিহাস
১৯৬৮ সালে মাদ্রাসাটি প্রতিষ্ঠিত হয় এবং ঐ বছরেই বাংলাদেশ মাদ্রাসা শিক্ষাবোর্ড থেকে দাখিল পর্যায়ে স্বীকৃতি লাভ করে। এরপর পর্যায়ক্রমে ১৯৭৭ সালে আলিম এবং ১৯৮৫ সালে ফাজিল পর্যায়ে স্বীকৃতি লাভ করে এবং সর্বশেষ সরকারি নীতিমালা অনুসারে ২০০৬ সালে ইসলামী বিশ্ববিদ্যালয়, বাংলাদেশ থেকে অনুমতি লাভ করে মাদ্রাসাটি। মাদ্রাসাটি প্রতিষ্ঠাকালে গুরুত্বপূর্ণ অবদান রাখেন প্রতিষ্ঠাকালীন অধ্যক্ষ  আবদুল হাকিম নক্সবন্দী এবং এলাকার বিশিষ্ট দানবীর ও শিক্ষানুরাগী  মাওলানা নুরুল ইসলাম লতিফি। মাদ্রাসাটি ২০১৬ সাল থেকে ইসলামি আরবি বিশ্ববিদ্যালয়ের অধীনে রয়েছে।

## শিক্ষা কার্যক্রম
এ প্রতিষ্ঠানে সহ-শিক্ষা ব্যবস্থা রয়েছে। এ মাদ্রাসায় ফাজিল (ডিগ্রী) পর্যায় পর্যন্ত শিক্ষালাভের সুযোগ রয়েছে। বর্তমানে সাড়ে ৭ শতাধিক শিক্ষার্থী অধ্যয়নরত আছে। বিগত বছরের পাশের হার ৯৫%। প্রত্যেক বছর এ প্রতিষ্ঠান থেকে ফাজিল, আলিম, দাখিল, জেডিসি ও ইবতেদায়ী সমাপনী পরীক্ষায় কৃতিত্বের সাথে শিক্ষার্থীরা ফলাফল করে আসছে। মাদ্রাসা পরিচালনার জন্য ১৩ জন বিশিষ্ট পরিচালনা পরিষদ রয়েছে। মাদ্রাসাটিতে ইউ (**U)** আকৃতির, প্রত্যেকটি ভবন দ্বিতল।

## আরও দেখুন

* বাংলাদেশ মাদ্রাসা শিক্ষাবোর্ড
* ইসলামি আরবি বিশ্ববিদ্যালয়
* বাংলাদেশের আলিয়া মাদ্রাসার তালিকা

## তথ্যসূত্র

## বহিঃসংযোগ

বিষয়শ্রেণী:চন্দনাইশ উপজেলার শিক্ষাপ্রতিষ্ঠান
বিষয়শ্রেণী:চট্টগ্রাম জেলার আলিয়া মাদ্রাসা
বিষয়শ্রেণী:১৯৬৮-এ পূর্ব পাকিস্তানে প্রতিষ্ঠিত
বিষয়শ্রেণী:১৯৬৮-এ প্রতিষ্ঠিত শিক্ষাপ্রতিষ্ঠান
বাংলাদেশ–মেক্সিকো সম্পর্ক

**বাংলাদেশ–মেক্সিকো সম্পর্ক** হল বাংলাদেশ ও মেক্সিকো রাষ্ট্রদ্বয়ের মধ্যকার দ্বিপাক্ষিক সম্পর্ক। দুই দেশই জাতিসংঘ এবং বিশ্ব বাণিজ্য সংস্থার সদস্যরাষ্ট্র।

## ইতিহাস
[thumb|right|[নর্থ-সাউথ সামিট|নর্থ-সাউথ সামিটে রাষ্ট্রপতি আবদুস সাত্তার; কানকুন, ১৯৮১।]]
১৯৭৫ সালের ৮ই জুলাই বাংলাদেশের স্বাধীনতা লাভের চার বছরের মাথায় এ দুই দেশের মধ্যকার সম্পর্ক আনুষ্ঠানিকভাবে স্থাপিত হয়। ১৯৮১ সালে বাংলাদেশের রাষ্ট্রপতি আবদুস সাত্তার কানকুনে অনুষ্ঠিত নর্থ-সাউথ সামিটে অংশ নেবার উদ্দেশ্যে মেক্সিকো সফর করেন।

দ্বিপাক্ষিক অর্থনৈতিক কর্মকাণ্ড সম্প্রসারণে দুই দেশই নিজেদের আগ্রহের কথা প্রকাশ করেছে। ২০১১ সালে বাংলাদেশের একটি ব্যবসায়ী দল মেক্সিকোতে দ্বিপাক্ষিক বাণিজ্য ও বিনিয়োগ করার মত মৌলিক ক্ষেত্রের সন্ধানে মেক্সিকো সফর করে। ২০১৩ সালে দ্বিপাক্ষিক বাণিজ্যের সুযোগবৃদ্ধি এবং সেইসাথে চোরাচালানি রোধকল্পে প্রশাসনিক সহায়তার জন্য একটি চুক্তি স্বাক্ষর করে। জলবায়ু পরিবর্তন ও দারিদ্র্য খাতে সহযোগিতাকেও দুই দেশের পারস্পরিক সাহায্যের অন্যতম খাত হিসেবে চিহ্নিত করা হয়েছে।

## বাণিজ্য
২০১৬ সালে দুই দেশের মধ্যকার বাণিজ্যের আর্থিক মূল্য ছিল প্রায় $২৮০ মিলিয়ন মার্কিন ডলার। মেক্সিকোতে বাংলাদেশের প্রধান রপ্তানিপণ্য হল তুলা ও বস্ত্র। বাংলাদেশে মেক্সিকোর প্রধান রপ্তানিপণ্য হল ঔষধ, অ্যালকোহল (বিয়ার) এবং টেকুইলা।

## কূটনৈতিক মিশন
* মেক্সিকো সিটিতে অবস্থিত বাংলাদেশী দূতাবাস।
* বাংলাদেশে মেক্সিকো তাদের কর্মকাণ্ড পরিচালনা করে ভারতের নয়া দিল্লীতে অবস্থিত দূতাবাসের মাধ্যমে।

## তথ্যসূত্র

মেক্সিকো
বিষয়শ্রেণী:মেক্সিকোর দ্বিপাক্ষিক সম্পর্ক
বাংলাদেশ–ত্রিনিদাদ ও টোবাগো সম্পর্ক

**বাংলাদেশ–ত্রিনিদাদ ও টোবাগো সম্পর্ক** হল বাংলাদেশ ও ত্রিনিদাদ ও টোবাগো রাষ্ট্রদ্বয়ের মধ্যকার দ্বিপাক্ষিক সম্পর্ক।

## উচ্চ পর্যায়ের সফর
২০০৯ সালে পোর্ট অব স্পেনে বাংলাদেশের প্রধানমন্ত্রী শেখ হাসিনা একটি আনুষ্ঠানিক সফর করেন।

## অর্থনৈতিক সহযোগিতা
দ্বিপাক্ষিক অর্থনৈতিক কর্মকাণ্ড প্রসারে দুই দেশই নিজেদের আগ্রহ প্রকাশ করেছে এবং প্রয়োজনীয় পদক্ষেপ গ্রহণ করছে। ত্রিনিদাদ ও টোবাগোর বাজারে বাংলাদেশী চামড়াজাত পণ্য, পাটজাত দ্রব্য, সিরামিক এবং ওষুধ প্রভৃতি দ্রব্যের ব্যাপক চাহিদা রয়েছে। ২০০৯ সালে পোর্ট অব স্পেনে বাংলাদেশ রপ্তানি উন্নয়ন ব্যুরো কর্তৃক "বাংলাদেশ ট্রেড সেন্টার" স্থাপিত হয়। এর উদ্দেশ্য ছিল বাংলাদেশের সাথে ত্রিনিদাদ ও টোবাগোর পাশাপাশি অন্যান্য ক্যারিবীয় রাষ্ট্রে দ্বিপাক্ষিক বাণিজ্য ও বিনিয়োগ বাড়ানো।

## তথ্যসূত্র

বিষয়শ্রেণী:বাংলাদেশের দ্বিপাক্ষিক সম্পর্ক
বিষয়শ্রেণী:ত্রিনিদাদ ও টোবাগোর দ্বিপাক্ষিক সম্পর্ক
বিষয়শ্রেণী:বাংলাদেশ ও কমনওয়েলথ অব নেশন্স
রপ্তানি উন্নয়ন ব্যুরো, বাংলাদেশ

**রপ্তানি উন্নয়ন ব্যুরো** (ইপিবি) বাণিজ্য মন্ত্রণালয়ের অধীনস্থ বাংলাদেশ সরকারের একটি সংস্থা। এটা জাতির রপ্তানি শিল্পের উন্নয়নশীলতার জন্য দায়বদ্ধ।

## প্রতিষ্ঠা
২০শে আগস্ট এবং ৮ই নভেম্বর, ১৯৭৫ সালে প্রাথমিক ঘোষণা করা হয়। পরে রপ্তানি উন্নয়ন ব্যুরো অধ্যাদেশ ১৯৭৭ সালে কার্যকর করা হয় এবং এর ফলে ইপিবি প্রতিষ্ঠিত হয়।

## গঠন
ইপিবির সদর দপ্তর ঢাকায় অবস্থিত, এছাড়া চট্টগ্রাম, খুলনা ও রাজশাহীতে আঞ্চলিক কার্যালয় রয়েছে। এছাড়া সিলেট, কুমিল্লা ও নারায়ণগঞ্জে শাখা অফিস রয়েছে।

ইপিবি একাধিক বিভাগ রয়েছে:
*নীতি ও পরিকল্পনা বিভাগ
*পণ্য উন্নয়ন বিভাগ
*তথ্য বিভাগ
*মেলা এবং প্রদর্শন বিভাগ
*প্রশাসন এবং অর্থ বিভাগ
*টেক্সটাইল বিভাগ
*পরিসংখ্যান এবং গবেষণা বিভাগ
*তথ্য ও যোগাযোগ প্রযুক্তি বিভাগ

## তথ্যসূত্র

## বহিঃসংযোগ
* 

বিষয়শ্রেণী:বাংলাদেশের বৈদেশিক বাণিজ্য
বিষয়শ্রেণী:রপ্তানি উন্নয়ন সংস্থা
বিষয়শ্রেণী:বাণিজ্য মন্ত্রণালয় (বাংলাদেশ)
বিষয়শ্রেণী:১৯৭৫-এ বাংলাদেশে প্রতিষ্ঠিত
পানামা–বাংলাদেশ সম্পর্ক

**পানামা–বাংলাদেশ সম্পর্ক** হল পানামা ও বাংলাদেশ রাষ্ট্রদ্বয়ের মধ্যকার দ্বিপাক্ষিক সম্পর্ক। দুই দেশই পারস্পরিক সম্পর্ক উন্নয়নের ব্যাপারে উৎসাহী। পানামা বা বাংলাদেশ, কারোরই একে অপরের দেশের স্থায়ী রাষ্ট্রদূত নেই।

## উচ্চ পর্যায়ের সফর
২০১১ সালে বাংলাদেশের পররাষ্ট্রসচিব মোহাম্মদ মিজারুল কায়েস পানামা সিটিতে আনুষ্ঠানিক সফর করেন।

## রাজনৈতিক সহযোগিতা
১৯৭৭ সালে তোরিজোস-কার্টার চুক্তির মাধ্যমে যুক্তরাষ্ট্র থেকে পানামায় পানামা ক্যানেলের হস্তান্তর বিষয়ে বাংলাদেশ পানামাকে সমর্থন দিয়েছিল।

## জাহাজ খাতে সহায়তা
আন্তর্জাতিক শিপিং ব্যবস্থায় পানামার বৃহৎ অভিজ্ঞতার কারণে বাংলাদেশ এই খাতে পানামার সহায়তা কামনা করেছে। ২০১৩ সালে বাংলাদেশ ও পানামা একটি দ্বিপাক্ষিক চুক্তি স্বাক্ষর  করে, যার মাধ্যমে বাংলাদেশি নাবিকেরা পানামার জাহাজ খাতে নিজেদের চাকরি পেতে পারে।

## অর্থনৈতিক সহযোগিতা
দ্বিপাক্ষিক অর্থনৈতিক সুযোগবৃদ্ধির ব্যাপারে দুই দেশই নিজেরদের গভীর আগ্রহ প্রকাশ করেছে। ২০১১ সালে বাংলাদেশে বাণিজ্য মন্ত্রণালয়ের একটি ব্যবসায়ী প্রতিনিধি দল পানামায় দ্বিপাক্ষিক বাণিজ্য ও বিনিয়োগের মৌলিক খাত উদ্ভাবনের উদ্দেশ্যে সেখানে সফর করেন।

## তথ্যসূত্র

বিষয়শ্রেণী:পানামার দ্বিপাক্ষিক সম্পর্ক
বিষয়শ্রেণী:বাংলাদেশের দ্বিপাক্ষিক সম্পর্ক
চিলি–বাংলাদেশ সম্পর্ক

**চিলি–বাংলাদেশ সম্পর্ক** হল চিলি ও বাংলাদেশ রাষ্ট্রদ্বয়ের মধ্যকার দ্বিপাক্ষিক সম্পর্ক। দুই দেশই গ্রুপ অব ৭৭ এবং জোট-নিরপেক্ষ আন্দোলন-এর সদস্যরাষ্ট্র।

## উচ্চ পর্যায়ের সফর
২০১১ সালে বাংলাদেশের প্রাক্তন পররাষ্ট্রসচিব মোহাম্মদ মিজারুল কায়েস চিলিতে আনুষ্ঠানিক সফর করেন।

## অর্থনৈতিক সহযোগিতা
বাংলাদেশ এবং চিলি সর্বদাই দ্বিপাক্ষিক বাণিজ্য সম্প্রসারণে নিজেদের আগ্রহের কথা প্রকাশ করেছে। কৌশলগত অবস্থানের কারণে লাতিন আমেরিকায় বাংলাদেশের বাজার সম্প্রসারণের লক্ষ্যে চিলি অন্যতম গুরুত্বপূর্ণ হিসেবে চিহ্নিত হয়েছে। বেক্সিমকো ফার্মাসিউটিক্যালস সহ বেশি কিছু পণ্য চিলির বাজারে প্রবেশ করেছে। বেক্সিমকোই ২০০৮ সালে লাতিন আমেরিকার কনো দেশে প্রথম বাংলাদেশি কোম্পানি হিসেবে প্রবেশ করতে সক্ষম হয়।

চিলির পররাষ্ট্র মন্ত্রণালয়ের জেনারেল ডিরেক্টরেট অব ইন্টারন্যাশনাল ইকোনোমিক রিলেশন্স ইন ২০১২ দ্বারা প্রকাশিত এক প্রতিবেদন অনুযায়ী চিলির বিনিয়োগের অন্যতম প্রধান এশীয় খাত হল বাংলাদেশ।

২০১৩ সালে চিলি বাংলাদেশি পণ্যের শুল্কমুক্ত এবং কোটামুক্ত প্রবেশাধিকার দেয়। মূলত দ্বিপাক্ষিক বাণিজ্য সম্পর্ক আরো সুদৃঢ় করাই এর লক্ষ্য ছিল। ২০১৩ সালের জুন পর্যন্ত এ দুই দেশের মধ্যকার বাণিজ্যের পরিমাণ ছিল $৩০.৩৭ মিলিয়ন মার্কিন ডলার। বাংলাদেশ থেকে চিলিতে রপ্তানি করা পণ্যের ৯৩% ছিল বস্ত্রশিল্প এবং তৈরি পোশাক। বাকি পণ্যের মধ্যে ছিল পাটতন্তু, জুতা, ওষুধ প্রভৃতি।

## তথ্যসূত্র

বিষয়শ্রেণী:চিলির দ্বিপাক্ষিক সম্পর্ক
বিষয়শ্রেণী:বাংলাদেশের দ্বিপাক্ষিক সম্পর্ক
কিউবা–বাংলাদেশ সম্পর্ক

**কিউবা–বাংলাদেশ সম্পর্ক** হল কিউবা ও বাংলাদেশ রাষ্ট্রদ্বয়ের মধ্যকার দ্বিপাক্ষিক সম্পর্ক। এ দুই রাষ্ট্রের মধ্যকার সম্পর্ক বরাবরই বেশ উষ্ণ এবং তা গভীর করার ব্যাপারে উভয়েই আগ্রহী।

## ইতিহাস
১৯৭২ সালে বাংলাদেশের স্বাধীনতা লাভের ঠিক পরপরই আনুষ্ঠানিকভাবে এ দুই দেশের সম্পর্কের যাত্রা শুরু হয়। ১৯৭৪ সালে কিউবায় পাটের ব্যাগ রপ্তানি করার একটি বিতর্কিত চুক্তি স্বাক্ষরিত হলে এ সম্পর্ক নতুন মোড় নেয়। যুক্তরাষ্ট্রের সাথে কিউবার শত্রুতাপূর্ণ সম্পর্ক বিরাজ করায় এর ফলশ্রুতিতে যুক্তরাষ্ট্র বাংলাদেশে খাদ্যসহযোগিতা বন্ধ করে দেয়। এর ফলে এবং আরো কিছু কারণে ১৯৭৪ সালে ভয়াবহ দুর্ভিক্ষ দেখা দেয়। দুর্ভিক্ষের ফলে খাদ্য উৎপাদনও ব্যাপক ক্ষতির সম্মুখীন হয়। এর পূর্বে ঐ বছরের জুলাই-আগস্ট মাসে মারাত্মক বন্যাও দেখা দিয়েছিল, যাতে বাংলাদেশের একটি বৃহৎ অংশ নিমজ্জিত হয়। যুক্তরাষ্ট্র থেকে পুনরায় সাহায্যপ্রাপ্তির জন্য বাংলাদেশ কিউবার সাথে সকল প্রকার সম্পর্ক ছিন্ন করে। ১৯৭৯ সালে প্রাক্তন বাংলাদেশি রাষ্ট্রপতি জিয়াউর রহমান প্রথম কোনো রাষ্ট্রপ্রধান হিসেবে হাভানায় সফর করলে এ সম্পর্ক পুনরায় স্থাপিত হয়। কিউবানরা বাংলাদেশে আগমনী ভিসা (অন এরাইভাল ভিসা) পেয়ে থাকে।

## উচ্চ পর্যায়ের সফর
১৯৭৯ সালে হাভানায় প্রাক্তন বাংলাদেশি রাষ্ট্রপতি জিয়াউর রহমান সফর করেছিলেন।

## রাজনৈতিক সম্পর্ক
কিউবান ফাইভের মুক্তির দাবিতে বাংলাদেশে র‍্যালি হয়েছিল এবং প্রায় ১০, ০০০ চুক্তি সংবলিত একটি পিটিশন সংগৃহীত হয়েছিল। উত্তর কোরিয়ার মালিকানাধীন ওশন ম্যারিটাইম ম্যানেজমেন্ট কোম্পানি লিমিটেড (ওএমএম) এর একটি জাহাজ অস্ত্র চোরাচালানের সাথে যুক্ত ছিল। এই জাহাজ চট্টগ্রাম বন্দর থেকে বাংলাদেশি নেভি কর্তৃক ধরা পড়ে। কোম্পানিটি নিষিদ্ধ অস্ত্র উত্তর কোরিয়া থেকে কিউবায় নিয়ে যাওয়ার জন্য মার্কিন অর্থ পেত।

## অর্থনৈতিক সহযোগিতা
দ্বিপাক্ষিক অর্থনৈতিক সহযোগিতা বৃদ্ধিতে দুই দেশই নিজেদের আগ্রহ প্রকাশ করেছে। বাংলাদেশ ও কিউবায় মৌলিক গুরুত্বপূর্ণ খাত হিসেবে ওষুধ শিল্পগুলো প্রতিষ্ঠিত হয়েছে।

## সাংস্কৃতিক সহযোগিতা
আফ্রো-কিউবান ফাঙ্ক জ্যাজ ব্যান্ড মোতম্বা ঢাকায় কিউবান জ্যাজ কনসার্টে পারফর্ম করেছিল।

## তথ্যসূত্র

বিষয়শ্রেণী:কিউবার দ্বিপাক্ষিক সম্পর্ক
বিষয়শ্রেণী:বাংলাদেশের দ্বিপাক্ষিক সম্পর্ক
বাংলাদেশ–হাইতি সম্পর্ক

**বাংলাদেশ–হাইতি সম্পর্ক** হল বাংলাদেশ ও হাইতি রাষ্ট্রদ্বয়ের মধ্যকার দ্বিপাক্ষিক সম্পর্ক। হাইতিতে বাংলাদেশী শান্তিরক্ষীদের অবদান এ দুই দেশের মধ্যকার সম্পর্ককে ব্যাপক প্রভাবিত করেছে। সেইসাথে বাংলাদেশী এনজিও এবং অন্যান্য সংস্থাও হাইতির সামাজিক উন্নয়নের লক্ষ্যে তাদের কর্মকাণ্ড পরিচালনা করে চলেছে। সাম্প্রতিক সময়ে দুই দেশের মধ্যে খেলাসহ কিছু খাতে সাংস্কৃতিক বিনিময়ও সংঘটিত হয়েছে।

## বাংলাদেশী শান্তিরক্ষীদের অবদান
হাইতির শান্তি-শৃঙ্খলা বজায় রাখতে বাংলাদেশী শান্তিরক্ষীরা সর্বদাই সক্রিয়। ২০০৪ সালে প্রথমবারের মত ইউনাইটেড ন্যাশনস স্ট্যাবিলাইজেশন মিশন ইন হাইতির অংশ হিসেবে বাংলাদেশী শান্তিরক্ষীরা হাইতিতে তাদের কর্মকাণ্ড পরিচালনা শুরু করে। ২০১০ সালে হাইতি প্রথম দেশ হিসেবে বাংলাদেশ থেকে সকল নারী পুলিশ কনটিংমেন্ট লাভ করে। ২০১২ সালে বাংলাদেশী পুলিশ ইউনিটের কর্মকর্তারা হাইতির শান্তি-শৃঙ্খলা বজায় রাখতে তাদের অবদানের জন্য জাতিসংঘ মেডেল লাভ করে।

## সামাজিক উন্নয়নে সহযোগিতা
হাইতিতে কিছু বাংলাদেশ-ভিত্তিক এনজিও কাজ করে চলেছে। এর মধ্যে সবচেয় পরিচিত হল ব্র্যাক যা কিনা ক্ষুদ্রঋণ, কৃষিজ উন্নয়ন, নারী এবং কর্মসংস্থান প্রভৃতি বিষয়ে কাজ করে চলেছে।

বাংলাদেশ ভিত্তিক ইন্টারন্যাশনাল সেন্টার ফর ডায়রিয়া ডিজিজ রিসার্চ এর অভিজ্ঞদেরকে হাইতিতে পাঠাচ্ছে, সেখানে মহামারি আকারে কলেরা ছড়িয়ে যাবার কারণ ও তা হতে মুক্তির উপায় খুঁজতে।

## মানবিক সাহায্য
২০১০ সালে ভূমিকম্পের পর বাংলাদেশ সরকার স্বাস্থ্য মন্ত্রণালয় থেকে একটি মেডিকেল টীমকে হাইতি পাঠায়। এ দলে মোট ২০ জন চিকিৎসক এবং ১০ জন স্বাস্থ্য প্রশিক্ষক ছিলেন।

## সাংস্কৃতিক বিনিময়
হাইরিয়ান ফুটবল খেলোয়াড় সোনি নর্দে এবং প্যাস্কেল মিলিয়েন বাংলাদেশী ফুটবল ক্লাবের জন্য খেলেছে।

## তথ্যসূত্র

হাইতি
বিষয়শ্রেণী:হাইতির দ্বিপাক্ষিক সম্পর্ক
এয়ার আহমদ

শহীদ **এয়ার আহমদ** (জন্ম: অজানা - মৃত্যু: ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে।

## জন্ম ও শিক্ষাজীবন
এয়ার আহমদের জন্ম ফেনী জেলার ফুলগাজী উপজেলার মুন্সিরহাট ইউনিয়নের বালুয়া গ্রামে। তার বাবার নজির আহম্মদ এবং মায়ের নাম রোকেয়া বেগম। পাঁচ ভাই ও চার বোনের মধ্যে তিনি ছিলেন সবার বড়। 

## কর্মজীবন
পাকিস্তান সেনাবাহিনীতে চাকরি করতেন এয়ার আহমদ। ১৯৭১ সালের প্রথম দিকে বাবা- মা পাশের গ্রামের এক মেয়ের সঙ্গে বিয়ের কথা পাকা করে তাকে চিঠি লেখেন। সেই চিঠি পেয়ে তিনি ছুটি নিয়ে বাড়ি যান। এর মধ্যে শুরু হয়ে যায় অসহযোগ আন্দোলন। কয়েক দিন পর মুক্তিযুদ্ধ শুরু হয়। তার আর বিয়ে করা হয়নি। ৯ নভেম্বর বিলোনিয়ায় এক যুদ্ধে শহীদ হন তিনি।

## মুক্তিযুদ্ধে ভূমিকা
ফেনী জেলার অন্তর্গত বিলোনিয়া থেকে রেললাইন চলে এসেছে ফেনী পর্যন্ত। পাশ দিয়ে সমান্তরাল কাঁচা রাস্তা। অক্টোবর মাসের শেষ দিক থেকে সেখানে একটানা বৃষ্টি হচ্ছিল। এর মধ্যে চিথলিয়া-পরশুরামের মাঝামাঝি এক স্থানে ভোররাতে রেললাইনের পাশের রাস্তা ঘেঁষে মুক্তিযোদ্ধারা অবস্থান নেন পাকিস্তানি সেনাবাহিনীর টহল দলকে আক্রমণ করার জন্য। সকাল হলেই রেলট্রলিতে শুরু হবে পাকিস্তানি সেনাদের টহল। এমন সময় চিথলিয়ার দিক থেকে অস্পষ্ট শব্দ। এয়ার আহমদ সেদিকে তাকালেন। তিনি এবং তার সহযোদ্ধা কয়েকজন পরিষ্কার দেখতে পেলেন একটা রেলট্রলি। ট্রলিতে বসা বেশ কজন পাকিস্তানি সেনা। তাদের সঙ্গে এক অফিসার। বুঝতেই পারেনি মুক্তিবাহিনী এত কাছে ওতপেতে বসে আছে। মুক্তিযোদ্ধা যাঁরা ওখানে অবস্থান নিয়েছেন, তাদের মধ্যে এয়ার আহমদই ছিলেন সবচেয়ে সাহসী। মুক্তিযুদ্ধের শুরু থেকেই তিনি পাকিস্তানি বাহিনীর বিরুদ্ধে সাহসিকতার সঙ্গে যুদ্ধ করে আসছিলেন।
রেলট্রলিটা এগিয়ে আসছে। আওতার মধ্যে আসা মাত্র এয়ার আহমদ ও তার সহযোদ্ধাদের অস্ত্র একসঙ্গে গর্জে উঠল। প্রথম গুলি করেন এয়ার আহমদই। গোলাগুলির শব্দে জায়গাটা মুখরিত হয়ে গেল। একজন পাকিস্তানি সেনাও প্রাণে বাঁচতে পারল না। গোলাগুলির শব্দে চিথলিয়া ও পরশুরামে অবস্থানরত পাকিস্তানিরা দুই দিক থেকেই গোলাগুলি শুরু করে। এদিকে আক্রমণের তাৎক্ষণিক সাফল্যে আনন্দে বাঙ্কার থেকে উঠে পড়লেন এয়ার আহমদ। দৌড়ে গেলেন বাঙ্কারের অদূরে পড়ে থাকা নিহত পাকিস্তানি এক সেনা অফিসারের দিকে। গোলাগুলির কথা মুহূর্তের মধ্যে ভুলে গেলেন। নিহত পাকিস্তানি অফিসারের কোমরে বাঁধা খাপ থেকে পিস্তলটি বের করে নিজের পকেটে রাখলেন। এরপর সেই অফিসারকে টেনে আনতে থাকলেন নিজেদের বাঙ্কারের দিকে। ঠিক তখনই চিথলিয়ার দিক থেকে পাকিস্তানিদের ছোড়া একটি বুলেট এসে লাগল তার মাথায়। ঢলে পড়লেন বাঙ্কারের সামনে। পরে সহযোদ্ধারা তাকে সমাহিত করেন দক্ষিণ পৈথারা গ্রামে। এ গ্রাম তার নিজ গ্রাম থেকে কয়েক কিলোমিটার দূরে। এয়ার আহমদ প্রকৃতপক্ষেই একজন সাহসী যোদ্ধা ছিলেন। শহীদ হওয়ার আগ পর্যন্ত ২ নম্বর সেক্টরের রাজনগর সাব-সেক্টর এলাকার পরশুরাম, মুন্সিরহাট, ফুলগাজী, সালধরসহ আরও কয়েক স্থানে সাহসিকতা ও বীরত্বের সঙ্গে যুদ্ধ করেছেন। তার অধিনায়ক ছিলেন ইমাম-উজ-জামান (বীর বিক্রম)। 

## পুরস্কার ও সম্মাননা
* বীর বিক্রম

## তথ্যসূত্র

## বহিঃসংযোগ

বিষয়শ্রেণী:বীর বিক্রম
বিষয়শ্রেণী:ফেনী জেলার ব্যক্তি
চাপড়া সরকারি কলেজ

**চাপড়া সরকারি কলেজ** ২০১৫ সালে প্রতিষ্ঠিত, চাপড়ায় অবস্থিত, নদিয়া জেলার সরকারি জেনারেল ডিগ্রি কলেজ। এটিতে বিজ্ঞান এবং কলা বিষয়ে স্নাতক কোর্স পড়ানো হয়ে থাকে। এটি কল্যাণী বিশ্ববিদ্যালয়ের দ্বারা অনুমোদিত।
## বিভাগ
### বিজ্ঞান
* পদার্থ বিদ্যা
* রসায়ন
* গণিত
### কলা
* বাংলা 
* ইংরাজি
* ইতিহাস
* রাষ্ট্রবিজ্ঞান
* সমাজতত্ব

## আরও দেখুন
* ভারতের শিক্ষা ব্যবস্থা
* পশ্চিমবঙ্গের শিক্ষা ব্যবস্থা

## তথ্যসূত্র

বিষয়শ্রেণী:নদিয়া জেলার বিশ্ববিদ্যালয় ও কলেজ
বিষয়শ্রেণী:সাবেক কলকাতা বিশ্ববিদ্যালয় অধিভুক্ত শিক্ষাপ্রতিষ্ঠান
বিষয়শ্রেণী:কল্যাণী বিশ্ববিদ্যালয়ের অধিভুক্ত মহাবিদ্যালয়
বিষয়শ্রেণী:২০১৫-এ পশ্চিমবঙ্গে প্রতিষ্ঠিত
বিষয়শ্রেণী:২০১৫-এ প্রতিষ্ঠিত বিশ্ববিদ্যালয় ও কলেজ
গোলাম রসুল

শহীদ **গোলাম রসুল** (জন্ম: অজানা - মৃত্যু: ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে।

## জন্ম ও শিক্ষাজীবন
গোলাম রসুলের বাড়ি ব্রাহ্মণবাড়িয়া জেলার কসবা উপজেলার বিনাউটি ইউনিয়নের চকচন্দ্রপুর গ্রামে। পাঁচ ভাই ও তিন বোনের মধ্যে তিনি ছিলেন সবার বড়। তার বাবার নাম মফজল ভূঁইয়া এবং মায়ের নাম পরিষ্কারের নেছা। গোলাম রসুল অবিবাহিত ছিলেন।

## কর্মজীবন
ইপিআরে চাকরি করতেন গোলাম রসুল। ১৯৭১ সালে কর্মরত ছিলেন সিলেট সেক্টর হেডকোয়ার্টার্সের ৩ নম্বর উইংয়ের বি কোম্পানিতে। এই কোম্পানির কমান্ডার ছিলেন সুবেদার ফজলুল হক চৌধুরী। কোম্পানির দুই প্লাটুনের একটি সিলেটের শমশেরনগর বিমানবন্দর রক্ষণাবেক্ষণে, অপরটি প্রশিক্ষণরত ছিল। গোলাম রসুল ছিলেন শমশেরনগরে। পাকিস্তানি সেনাবাহিনীর আক্রমণের খবর পেয়ে বিদ্রোহ করে সিলেটে তারাই প্রথম ২৭ মার্চ শমশেরনগর বিমানবন্দরে অবস্থানরত পাকিস্তানি সেনাদের আক্রমণ করেন। এই আক্রমণে পাকিস্তানি সেনারা ব্যাপক ক্ষয়ক্ষতির শিকার হয়ে সিলেটে চলে যেতে বাধ্য হয়। পরে পাকিস্তানি সেনাবাহিনী তাঁদের ওপর পাল্টা আক্রমণ করে। তখন তারা সেখান থেকে পশ্চাদপসরণ করে মাধবপুরে প্রতিরক্ষা অবস্থান নেন। এপ্রিলের মাঝামাঝি পাকিস্তানিরা তাঁদের অবস্থানগুলোর সন্ধান পেয়ে যায়। পাকিস্তানি সেনাবাহিনীর আর্টিলারি ও বিমান হামলার মধ্যেও তারা সাহসিকতার সঙ্গে যুদ্ধ করে অবস্থান ধরে রাখার চেষ্টা করেন। কিন্তু অব্যাহত হামলার মুখে তারা টিকে থাকতে ব্যর্থ হন। এরপর তারা ভারতে চলে যান।

## মুক্তিযুদ্ধে ভূমিকা
ভারতে পুনর্গঠিত হওয়ার পর গোলাম রসুল যুদ্ধ করেন ৪ নম্বর সেক্টরের বড়পুঞ্জী সাব-সেক্টর এলাকায়। সিলেট ও মৌলভীবাজার জেলার অংশবিশেষ নিয়ে ছিল এই সাব-সেক্টর। এই এলাকায় ছিল পাহাড়ি টিলা, চা-বাগান, অসংখ্য খাল-বিল, ঝোপ-জঙ্গল, যা গেরিলাযুদ্ধের আদর্শ উপাদান। আগস্ট-সেপ্টেম্বরের পর থেকে তারা একের পর এক অ্যামবুশ, আকস্মিক হামলা, ডিমোলিশনসহ বিভিন্ন ধরনের অপারেশন চালিয়ে পাকিস্তানিদের পর্যুদস্ত করেন। ১৪ ডিসেম্বর সিলেট জেলার বিয়ানীবাজার উপজেলার অন্তর্গত সীমান্তবর্তী এলাকা চিকনাগুলে সরাসরি এক যুদ্ধে গোলাম রসুল শহীদ হন। সেখানে চা-বাগানে পাকিস্তানি সেনাবাহিনীর শক্ত একটি ঘাঁটি ছিল। সে সময় সারা দেশে চারদিকে মুক্তিযোদ্ধাদের জয়জয়কার। বাংলাদেশের বেশির ভাগ এলাকা তাঁদের দখলে। কিন্তু তখনো চিকনাগুলে পাকিস্তান সেনাবাহিনী মাটি কামড়ে তাদের ঘাঁটিতে রয়েছে। ভৌগোলিক কারণে চিকনাগুলের গুরুত্ব ছিল অপরিসীম। কাজেই পাকিস্তান সেনাবাহিনীর চিকনাগুল ঘাঁটি আক্রমণ করা অপরিহার্য হয়ে পড়ে। সাব-সেক্টর কমান্ডার ক্যাপ্টেন আবদুর রবের নেতৃত্বে ১৩ ডিসেম্বর গভীর রাতে মুক্তিযোদ্ধারা চিকনাগুলের পাকিস্তানি ঘাঁটিতে আক্রমণ চালান। এই দলে গোলাম রসুলও ছিলেন। পাকিস্তানিরা মুক্তিযোদ্ধাদের আক্রমণ প্রবলভাবে প্রতিরোধ করতে থাকে। ১৪ ডিসেম্বর সকালবেলা মুক্তিযোদ্ধারা চারদিক থেকে সাঁড়াশি আক্রমণ করেন। গোলাম রসুলসহ কয়েকজন সাহসিকতার সঙ্গে যুদ্ধ করতে করতে পাকিস্তানি অবস্থানের মধ্যে ঢুকে পড়েন। তাঁদের প্রচণ্ড আক্রমণে পাকিস্তানিরা দিশেহারা হয়ে পড়ে। এমন সময় হঠাৎ পাকিস্তানি সেনাদের এলএমজির ব্রাশফায়ারের কয়েকটি গুলি এসে লাগে গোলাম রসুলের গায়ে। সঙ্গে সঙ্গে শহীদ হন সাহসী এ যোদ্ধা। গোলাম রসুলসহ আরও দুজন মুক্তিযোদ্ধার জীবনের বিনিময়ে মুক্ত হয় চিকনাগুল। 

## পুরস্কার ও সম্মাননা
* বীর বিক্রম

## তথ্যসূত্র

## বহিঃসংযোগ

বিষয়শ্রেণী:বীর বিক্রম
বিষয়শ্রেণী:১৯৭১-এ শহীদ মুক্তিযোদ্ধা
রানাঘাট কলেজ

**রানাঘাট কলেজ** হল নদীয়া জেলার শহর রানাঘাটে প্রতিষ্ঠিত একটি কলেজ বা মহাবিদ্যালয়।এই কলেজটি ১৯৫০ সালে প্রতিষ্ঠিত হয়।এই কলেজে বিজ্ঞান ও কলা বিষয়ে ডিগ্রি কোর্স করানো হয়।কলেজটি [কল্যাণী বিশ্ববিদ্যালয়|কল্যাণী বিশ্ববিদ্যালয়ের] অনুমোদিত।

## পঠন-পাঠন
### বিজ্ঞান বিভাগ
*রসায়ন 
*পদার্থবিজ্ঞান 
*গণিত 
* উদ্ভিদবিজ্ঞান 
* প্রাণিবিদ্যা 
* শারীরবিদ্যা 
* পরিসংখ্যান

## কলা ও বাণিজ্য  বিভাগ
* বাংলা
* ইংরেজি 
*সংস্কৃতি 
*ইতিহাস 
*ভূগোল 
*রাজনীতিবিজ্ঞান 
*দর্শনশাস্ত্র 
*অর্থনীতি 
* বাণিজ্য

**অধ্যক্ষ**
* রাণাঘাট কলেজের শেষ **অধ্যক্ষ** (প্রিন্সিপাল)  ছিলেন গৌরাঙ্গ মোহন সরকার ৩১ ডিসেম্বর ২০১১ তারিখে অবসরপ্রাপ্ত 
* বর্তমানে অধ্যক্ষ অরূপ কুমার মাইতি

## অনুমোদিত

কলেজটি ইউজিসি অনুমোদিত ও ১৯৯৯ সাল থেকে কল্যানী বিশ্ববিদ্যালয়ের অধিভুক্ত।
## উল্লেখযোগ্য প্রাক্তনী
* অসীমকান্তি দত্তরায়, চিকিৎসা বিজ্ঞানী।

## আরও দেখুন
* কল্যাণী বিশ্ববিদ্যালয় কর্তৃক অনুমোদিত কলেজগুলির তালিকা
* ভারতের শিক্ষা ব্যবস্থা
* পশ্চিমবঙ্গের শিক্ষা ব্যবস্থা

## তথ্যসূত্র

বিষয়শ্রেণী:সাবেক কলকাতা বিশ্ববিদ্যালয় অধিভুক্ত শিক্ষাপ্রতিষ্ঠান
বিষয়শ্রেণী:কল্যাণী বিশ্ববিদ্যালয়ের অধিভুক্ত মহাবিদ্যালয়
বিষয়শ্রেণী:নদিয়া জেলার বিশ্ববিদ্যালয় ও কলেজ
বিষয়শ্রেণী:১৯৫০-এ পশ্চিমবঙ্গে প্রতিষ্ঠিত
বিষয়শ্রেণী:১৯৫০-এ প্রতিষ্ঠিত শিক্ষাপ্রতিষ্ঠান
বিষয়শ্রেণী:নেতাজি সুভাষ মুক্ত বিশ্ববিদ্যালয়ের শিক্ষা কেন্দ্র
আবদুল বারিক

**আবদুল বারিক** (জন্ম: অজানা) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে।

## জন্ম ও শিক্ষাজীবন
আবদুল বারিকের জন্ম কুমিল্লা জেলার ব্রাহ্মণপাড়া উপজেলার বাগড়া গ্রামে। তার বাবার নাম মো. শাহনেওয়াজ এবং মায়ের নাম জোবেদা খাতুন। তার স্ত্রীর নাম মনোয়ারা বেগম। তার পাঁচ মেয়ে ও তিন ছেলে। 

## কর্মজীবন
পাকিস্তানি সেনাবাহিনীর চতুর্থ ইস্ট বেঙ্গল রেজিমেন্টে কর্মরত ছিলেন আবদুল বারিক। এর অবস্থান ছিল কুমিল্লা সেনানিবাসে। তিনি ডেলটা কোম্পানিতে ছিলেন। ১৯৭১ সালের ২৫ মার্চ তাঁদের কোম্পানি ব্রাহ্মণবাড়িয়ায় ছিল। ২৭ মার্চ তারা মেজর শাফায়েত জামিলের নেতৃত্বে বিদ্রোহ করে মুক্তিযুদ্ধে যোগ দেন। এরপর তাঁদের কোম্পানি আখাউড়ায় প্রতিরক্ষা অবস্থান নেয়। পাকিস্তান সেনাবাহিনী আখাউড়া দখল করলে তারা সীমান্ত অতিক্রম করে ভারতে যান।

## মুক্তিযুদ্ধে ভূমিকা
জুন মাসের মাঝামাঝি ২ নম্বর সেক্টরের অধিনায়ক খালেদ মোশাররফের নির্দেশে মুক্তিবাহিনীর একটি দল কুমিল্লা জেলার বুড়িচং থানায় আক্রমণ করে। এ আক্রমণে আবদুল বারিকও অংশ নেন। তারা ছিলেন ১৬ জন। কুমিল্লা জেলা সদরের উত্তর-পশ্চিমে ভারত-বাংলাদেশ সীমান্তে বুড়িচং থানা। পাকিস্তানি সেনাবাহিনী এই থানায় বিপুলসংখ্যক পশ্চিম পাকিস্তানি পুলিশ ও মিলিশিয়া নিয়োগ করে। এই বুড়িচং দিয়েই মুক্তিবাহিনীর গেরিলাদের চলাচল করতে হতো। পশ্চিম পাকিস্তানি পুলিশ ও মিলিশিয়াদের কারণে গেরিলাদের চলাচল বাধাগ্রস্ত হয়ে পড়ে। এ অবস্থায় খালেদ মোশাররফ তাঁদের বুড়িচং থানা আক্রমণে পাঠান। রাত একটার দিকে তারা একযোগে থানায় আক্রমণ চালান। পশ্চিম পাকিস্তানি পুলিশ ও মিলিশিয়ারা প্রবল প্রতিরোধ গড়ে তুললেও শেষ পর্যন্ত তাঁদের কাছে পরাস্ত হয়। যুদ্ধে আটজন পশ্চিম পাকিস্তানি পুলিশ ও মিলিশিয়া নিহত এবং কয়েকজন আহত হয়। বাকিরা পালিয়ে যায়। মুক্তিবাহিনীর একজন আহত ও একজন শহীদ হন। এই যুদ্ধে তিনি যথেষ্ট সাহস ও বুদ্ধিমত্তা প্রদর্শন করেন। আবদুল বারিক পরে আরও কয়েকটি যুদ্ধে অংশ নেন। প্রতিরোধযুদ্ধকালে আবদুল বারিক ব্রাহ্মণবাড়িয়া জেলার আখাউড়ায় প্রতিরক্ষা অবস্থানে ছিলেন। ১৯৭১ সালের এপ্রিল মাসের শেষ দিকে একদিন পাকিস্তান সেনাবাহিনী সেখানে আক্রমণ করে। তারা সাহসিকতার সঙ্গে পাকিস্তানি আক্রমণ প্রতিহত করেন। তাঁদের পাল্টা আক্রমণে পাকিস্তানি সেনাবাহিনী বিপুল ক্ষয়ক্ষতির শিকার হয়ে ব্রাহ্মণবাড়িয়ায় পশ্চাদপসরণ করে। কয়েক দিন পর পাকিস্তানি সেনাবাহিনীর ১২ ফ্রন্টিয়ার ফোর্স তাঁদের অবস্থানে আবার আক্রমণ করে। এবার পাকিস্তানিরা বিভিন্ন দিক দিয়ে আক্রমণ করে। প্রতিরোধযোদ্ধারা সাহসিকতার সঙ্গে পাকিস্তানিদের মোকাবিলা করলেও কিছু এলাকা তাঁদের হাতছাড়া হয়ে যায়। এ অবস্থায় তাঁদের অধিনায়ক সিদ্ধান্ত নেন পাকিস্তানি অবস্থানে পাল্টা আক্রমণের। পরিকল্পনা অনুযায়ী, একদিন রাত ১২টার দিকে তিন কোম্পানি প্রতিরোধযোদ্ধা পাকিস্তানি সেনাবাহিনীর অবস্থানের ওপর অতর্কিতে আক্রমণ করে। সেদিন টিপ টিপ বৃষ্টি হচ্ছিল। আবদুল বারিকের কাছে ছিল মর্টারগান। তিনি পাকিস্তানি ঘাঁটিতে সেই মর্টারগান দিয়ে বোমার বিস্ফোরণ ঘটান। এতে পাকিস্তানিদের একটি মেশিনগান পোস্ট ধ্বংস ও গাড়িতে আগুন ধরে যায়। তাঁদের আক্রমণে পাকিস্তানি বাহিনীর ২০-২৫ জন হতাহত হয়। 

## পুরস্কার ও সম্মাননা
* বীর বিক্রম

## তথ্যসূত্র

## বহিঃসংযোগ

বিষয়শ্রেণী:বীর বিক্রম
বিষয়শ্রেণী:জীবিত ব্যক্তি
বিষয়শ্রেণী:কুমিল্লা জেলার ব্যক্তি
নবদ্বীপ বিদ্যাসাগর কলেজ

**নবদ্বীপ বিদ্যাসাগর কলেজ** হল নদিয়া জেলার অন্তর্গত নবদ্বীপ শহরের একটি কলেজ বা মহাবিদ্যালয়। এই কলেজটি ১৯৪২ সালে প্রতিষ্ঠিত হয়। এই কলেজে বিজ্ঞান ও কলা বিষয়ে ডিগ্রি কোর্স করানো হয়। কলেজটি কল্যাণী বিশ্ববিদ্যালয়ের অনুমদিত।

## বিভাগ

নবদ্বীপ বিদ্যাসাগর কলেজে ১৮ টি বিভাগ রয়েছে। বিভাগসমূহ বিজ্ঞান, কলা ও বাণিজ্য শিক্ষা শাখার অন্তর্গত। 

বিশ্ববিদ্যালয়ের বিভাগসমূহ তালিকা আকারে প্রকাশ করা হল:

## পঠন-পাঠন
স্নাতক কোর্সের জন্য—কলা (বিএ) ও বিজ্ঞান (বিএসসি) শাখায় ভর্তির হতে উচ্চ মাধ্যমিক বিদ্যালয়ের সংশয় পত্র পরীক্ষার ভিত্তিতে বা কোনও সমমানের পরীক্ষার ফলাফলের ভিত্তিতে একাধিক কোর্সে সরাসরি আবেদন করতে পারবেন। শিক্ষার্থীরা তাদের পরীক্ষার ফল ও উপলব্ধ আসনের সংখ্যা অনুযায়ী সংক্ষিপ্ত তালিকাভুক্ত হন। যে কেউ উচ্চ মাধ্যমিক পরীক্ষায় উত্তীর্ণ হওয়ার পাঁচ বছরের মধ্যে আবেদন করতে পারবেন।

## অনুমোদিত
কলেজটি ১৯৯৯ সাল থেকে কল্যানী বিশ্ববিদ্যালয়ের অধিভুক্ত এবং ইউজিসি অনুমোদিত। এটি যথাক্রমে ২০০৭ সালের ১৭ই এপ্রিল ও ২০১৭ সালের ৩০শে অক্টোবর ন্যাক সমীক্ষায় বি-গ্রেড কলেজ হিসাবে স্বীকৃতি লাভ করে।

## প্রাক্তনী

* 'চন্ডী লাহিড়ী (১৯৩১-২০১৮) কার্টুনিস্ট।

## আরও দেখুন
* কল্যাণী বিশ্ববিদ্যালয় কর্তৃক অনুমোদিত কলেজগুলির তালিকা
* ভারতের শিক্ষা ব্যবস্থা
* পশ্চিমবঙ্গে শিক্ষা

## তথ্যসূত্র

বিষয়শ্রেণী:কল্যাণী বিশ্ববিদ্যালয়ের অধিভুক্ত মহাবিদ্যালয়
বিষয়শ্রেণী:নদিয়া জেলার বিশ্ববিদ্যালয় ও কলেজ
বিষয়শ্রেণী:নবদ্বীপ
বিষয়শ্রেণী:সাবেক কলকাতা বিশ্ববিদ্যালয় অধিভুক্ত শিক্ষাপ্রতিষ্ঠান
বিষয়শ্রেণী:১৯৪২-এ প্রতিষ্ঠিত শিক্ষাপ্রতিষ্ঠান
বিষয়শ্রেণী:১৯৪২-এ ভারতে প্রতিষ্ঠিত
বিষয়শ্রেণী:নেতাজি সুভাষ মুক্ত বিশ্ববিদ্যালয়ের শিক্ষা কেন্দ্র
তারা উদ্দিন

শহীদ **তারা উদ্দিন** (জন্ম: অজানা - মৃত্যু: ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে।

## জন্ম ও শিক্ষাজীবন
তারা উদ্দিনের জন্ম নেত্রকোণা জেলার পূর্বধলা উপজেলার নারায়ণডহর গ্রামে। তার বাবার নাম খোদা নেওয়াজ খান এবং মায়ের নাম আতপজান বিবি। তিন ভাইয়ের মধ্যে তারা উদ্দিন ছিলেন দ্বিতীয়। তিনি অবিবাহিত ছিলেন। 

## কর্মজীবন
তারা উদ্দিন সংসারের দৈন্য ঘোচাতে ১৯৭০ সালে যোগ দিয়েছিলেন পাকিস্তানি সেনাবাহিনীতে। ভেবেছিলেন, চাকরি করে মা-বাবার মুখে হাসি ফোটাবেন। চট্টগ্রামে প্রশিক্ষণ শেষে বাড়িতে এসে মা-বাবার সঙ্গে দেখা করে যোগ দেন তৃতীয় ইস্ট বেঙ্গল রেজিমেন্টে। কিছুদিন পরেই শুরু হলো মুক্তিযুদ্ধ। তিনি যোগ দেন মুক্তিযুদ্ধে। ১৯৭১ সালের মার্চে এই রেজিমেন্টের অবস্থান ছিল সৈয়দপুর সেনানিবাসে।

## মুক্তিযুদ্ধে ভূমিকা
১৯৭১ সালের ডিসেম্বরে চারদিকে বিজয়ের বাতাস। প্রতিদিন মুক্তিবাহিনীর হাতে মুক্ত হচ্ছে দেশের একেকটি এলাকা। ভারত-বাংলাদেশ সীমান্ত থেকে সিলেট অভিমুখে বীরদর্পে এগিয়ে যাচ্ছেন মুক্তিযোদ্ধারা। ১৪ ডিসেম্বর কোম্পানীগঞ্জে অবস্থান নিয়েছে মুক্তিবাহিনীর কয়েকটি দল। একটি দলে ছিলেন তারা উদ্দিন। এই দলের নেতৃত্বে ছিলেন ক্যাপ্টেন আনোয়ার। তাদের অবস্থান পাকিস্তানিদের অবস্থান থেকে ৫০০-৬০০ গজ দূরে। ভোররাতে শুরু হলো ভয়াবহ যুদ্ধ। মুক্তিযোদ্ধারা জয় বাংলা ধ্বনি আর গুলি করতে করতে সামনে এগোতে থাকলেন। একপর্যায়ে শুরু হলো হাতাহাতি যুদ্ধ। সকালবেলা দেখা গেল, পাকিস্তানিরা পালিয়ে যাচ্ছে। মুক্তিযোদ্ধারা এগিয়ে যেতে থাকলেন। কিন্তু এক স্থানে হঠাৎ থেমে গেল তাদের পদযাত্রা। 
সুনামগঞ্জ-সিলেট সড়কের ছাতক অংশের এক তেমাথায় ছিল পাকিস্তানিদের আরেকটি প্রতিরক্ষা অবস্থান। এখানে অবস্থানরত পাকিস্তানি সেনাদের কোনো অবস্থাতেই হটানো যাচ্ছে না। ১৫ ডিসেম্বর সারা দিন সেখানে যুদ্ধ চলল। পাকিস্তানিরা সেখানে সুবিধাজনক অবস্থায় ছিল। পরদিন ১৬ ডিসেম্বর সকাল থেকে শুরু হলো আবার যুদ্ধ। সেদিন পাকিস্তানিদের একটি গোলা এসে পড়ে তারা উদ্দিনে বাংকারে। সঙ্গে সঙ্গে তিনি শহীদ হন। সেদিন আরও কয়েকজন মুক্তিবাহিনী পাকিস্তানিদের গোলায় প্রাণ হারান।  শহীদ তারা উদ্দিন ও অন্য শহীদদের যুদ্ধক্ষেত্রের পাশেই পীরেরটিলা নামক স্থানে সমাহিত করা হয়। সেই স্থানটি চিহ্নিত করা আছে। সিলেটের ওই স্থানে ১৮ ডিসেম্বর সকাল পর্যন্ত যুদ্ধ হয়। সেদিন দুপুরের পর পাকিস্তানিদের ওই অবস্থান মুক্তিযোদ্ধারা দখল করতে সক্ষম হন। যুদ্ধে ওখানে থাকা বেশির ভাগ পাকিস্তানি নিহত হয়। বাকিরা আত্মসমর্পণ করে। 

## পুরস্কার ও সম্মাননা
* বীর বিক্রম

## তথ্যসূত্র

## বহিঃসংযোগ

বিষয়শ্রেণী:বীর বিক্রম
বিষয়শ্রেণী:১৯৭১-এ শহীদ মুক্তিযোদ্ধা
বিষয়শ্রেণী:১৯৭১-এ মৃত্যু
বিষয়শ্রেণী:নেত্রকোণা জেলার ব্যক্তি
মহানগর প্রভাতী/গোধূলী এক্সপ্রেস

**মহানগর প্রভাতী/গোধূলী এক্সপ্রেস** (ট্রেন নং **৭০৩/৭০৪**) বাংলাদেশ রেলওয়ে কর্তৃক পরিচালিত বাংলাদেশের একটি আন্তঃনগর যাত্রীবাহী ট্রেন, যা চট্টগ্রাম জেলার চট্টগ্রাম রেলওয়ে স্টেশন ও ঢাকা জেলার কমলাপুর রেলওয়ে স্টেশনের মধ্যে চলাচল করে। ট্রেনটি মহানগর গোধূলী নামে চট্টগ্রাম থেকে ঢাকা এবং মহানগর প্রভাতী নামে ঢাকা থেকে চট্টগ্রাম যায়। ট্রেনটি যাত্রাপথে ফেনী, কুমিল্লা, ব্রাহ্মণবাড়িয়া জেলাকে সংযুক্ত করেছে।চট্টগ্রাম-ঢাকা রুটে এই ট্রেনের পাশাপাশি সুবর্ণ এক্সপ্রেস, মহানগর এক্সপ্রেস, তূর্ণা এক্সপ্রেস, সোনার বাংলা এক্সপ্রেস, চট্টলা এক্সপ্রেস,ঢাকা/চট্টগ্রাম মেইল এবং কর্ণফুলী এক্সপ্রেস চলাচল করে।

## ইতিহাস
১৯৮৬ সালের ২৫শে ফেব্রুয়ারি শুক্রবার ট্রেনটি উদ্বোধন করা হয়। ১৯৮৬ সালের ২৬শে ফেব্রুয়ারি শনিবার থেকে ট্রেনটি আনুষ্ঠানিক ভাবে চলাচল শুরু করে। তখন ট্রেনটি ঢাকা - দোহাজারি রুটে চলাচল করত। ১৯৯৮ সাল থেকে মহানগর প্রভাতী/ গোধূলী ও তূর্ণা দুটি ট্রেন রেক শেয়ারিং করে চলাচল শুরু করে। ২০০২ সাল থেকে ট্রেনটি ঢাকা -   চট্টগ্রাম রুটে চলাচল শুরু করে । 

## সময়সূচী
(বাংলাদেশ রেলওয়ের সময়সূচী পরিবর্তনশীল। বাংলাদেশ রেলওয়ের অফিসিয়াল ওয়েবসাইটে গিয়ে সর্বশেষ সময়সূচী যাচাই করার জন্য অনুরোধ করা হলো। নিম্নোক্ত সময়সূচীটি বাংলাদেশ রেলওয়ের ৫৪তম সময়সূচী অনুযায়ী, যা ২০২৫ সালের ১০ই মার্চ হতে কার্যকর।)

## যাত্রাবিরতি
(অনেকসময় বাংলাদেশ রেলওয়ে কর্তৃক কোনো ট্রেনের যাত্রাবিরতি পরিবর্তিত হতে পারে।)
* ফেনী জংশন
* গুণবতী
* লাকসাম জংশন
* কুমিল্লা
* আখাউড়া জংশন
* ব্রাহ্মণবাড়িয়া
* ভৈরব বাজার জংশন
* নরসিংদী
* ঢাকা বিমানবন্দর রেলওয়ে স্টেশন

## রোলিং স্টক
ট্রেনটিতে ৩০২৩ শ্রেণির লোকোমোটিভ ব্যবহার করা হয়। পূর্বে ২৯০০ বা ২৬০০ শ্রেণীর লোকোমোটিভ ব্যবহার করা হত। ট্রেনটি প্রথমে সবুজ-হলুদ রঙের পুরনো ভ্যাকুয়াম ব্রেকের কোচের রেকে চলাচল করতো। পরে ২০১১ সালে এই রেক পাল্টিয়ে সাদা রঙের চীনা এয়ার ব্রেক কোচের রেক দেওয়া হয়। পরে আবার ট্রেনটির রেক পাল্টিয়ে লাল-সবুজ রঙের ইন্দোনেশীয় এয়ার ব্রেক কোচের রেক দেওয়া হয়। বর্তমানে ট্রেনটি ১৬/৩২ লোডে চলাচল করে। এই ১৬টি কোচের মধ্যে ৪টি তাপানুকুল চেয়ার, ২টি তাপানূকুল স্লিপার, ৭টি শোভন চেয়ার, ২টি শোভন চেয়ার গার্ডব্রেক +খাবার গাড়ী এবং ১টি পাওয়ার কার রয়েছে। যাত্রীচাহিদা বৃদ্ধি পেলে (যেমন ঈদের সময়) ট্রেনটিকে ১৮/৩৬ লোডে চালানো হয়। বর্তমানে এটি কোরিয়া থেকে আমদানীকৃত অত্যাধুনিক কোচ দিয়ে পরিচালিত হচ্ছে।

## তথ্যসূত্র

## বহিঃসংযোগ
* 

বিষয়শ্রেণী:বাংলাদেশের আন্তঃনগর ট্রেন
বিষয়শ্রেণী:বাংলাদেশের নামযুক্ত যাত্রীবাহী ট্রেন
বিষয়শ্রেণী:১৯৮৬-এ চালু রেল পরিষেবা
জাতীয় প্রাথমিক শিক্ষা একাডেমি

**জাতীয় প্রাথমিক শিক্ষা একাডেমি (নেপ)** প্রাথমিক ও গণশিক্ষা মন্ত্রণালয় গণপ্রজাতন্ত্রী বাংলাদেশ সরকারের অধীনে প্রাথমিক শিক্ষা উন্নয়নের জন্য সরকারি প্রতিষ্ঠান। এটি বাংলাদেশের প্রাথমিক শিক্ষা ক্ষেত্রে প্রশিক্ষন ও গবেষণাধর্মী জাতীয় প্রতিষ্ঠান। এটির সদর দপ্তর ময়মনসিংহ শহরে অবস্থিত।

## ইতিহাস ও গঠন
১৯৬৯ সনে জুনিয়র ট্রেনিং কলেজ (জেটিসি) নামে একটি প্রতিষ্ঠান গড়ে উঠে। স্বাধীনতার পর ১৯৭২ সালে জুনিয়র ট্রেনিং কলেজগুলোর (জেটিসি) নাম পরিবর্তন করে কলেজ অব এডুকেশন রাখা হয়। ১৯৭৮ সালে ঢাকায় অবস্থিত কলেজ অব এডুকেশন প্রতিষ্ঠানটিকে কবি নজরুল সরকারি কলেজ হিসেবে রূপান্তরিত হয়। বাকি চারটি কলেজকে টিচার্স ট্রেনিং কলেজে উন্নীত হয়। পরবর্তীতে ১৯৭৮ সালে ময়মনসিংহের কলেজটিকে "মৌলিক শিক্ষা একাডেমি" নামে নামকরণ হয়।  ১৯৮৫ সালে এর নামকরণ করা হয় ‘‘জাতীয় প্রাথমিক শিক্ষা একাডেমি (নেপ)"।

## অনুষদ সমূহ

# পরিকল্পনা ও ব্যবস্থাপনা অনুষদ
# পরীক্ষা ও মূল্যায়ন অনুষদ
# গবেষণা ও পাঠক্রম উন্নয়ন অনুষদ
# পর্যবেক্ষণ ও রক্ষণাবেক্ষণ অনুষদ
# ভাষা অনুষদ
# বিজ্ঞান ও গণিত অনুষদ
# সমাজ বিজ্ঞান অনুষদ

## তথ্যসূত্র

## বহিঃসংযোগ
* জাতীয় প্রাথমিক শিক্ষা একাডেমি  অফিসিয়াল ওয়েবসাইট।

বিষয়শ্রেণী:ময়মনসিংহের শিক্ষা
বিষয়শ্রেণী:১৯৭৮-এ প্রতিষ্ঠিত শিক্ষাপ্রতিষ্ঠান
বিষয়শ্রেণী:১৯৭৮-এ বাংলাদেশে প্রতিষ্ঠিত
বিষয়শ্রেণী:ময়মনসিংহে ভিত্তিক সংগঠন
বিষয়শ্রেণী:প্রাথমিক ও গণশিক্ষা মন্ত্রণালয় (বাংলাদেশ)
ঠাকুরগাঁও সরকারি পলিটেকনিক ইনস্টিটিউট

** ঠাকুরগাঁও পলিটেকনিক ইনস্টিটিউট** বাংলাদেশের একটি নতুন কারিগরি শিক্ষাপ্রতিষ্ঠান। এই পলিটেকনিক ইনস্টিটিউটটি ২০০৪ সালে প্রতিষ্ঠিত হয়। একটি বিভাগ নিয়ে কার্যক্রম শুরু করা এই প্রতিষ্ঠানে বর্তমানে চার বছর মেয়াদী ডিপ্লোমা-ইন-ইঞ্জিনিয়ারিং কোর্সে ৫টি বিভাগ চলমান রয়েছে। 

## ইতিহাস
ঠাকুরগাঁও পলিটেকনিক ইসস্টিটিউট গণপ্রজাতন্ত্রী বাংলাদেশ সরকারের শিক্ষা মস্ত্রণালয়ের কারিগরি শিক্ষা অধিদপ্তরাধীন একটি সরকারী শিক্ষা প্রতিষ্ঠান। এতে বাংলাদেশের কারিগরি শিক্ষা বোর্ড কর্তৃক ৪ বছর মেয়াদি ডিপ্লোমা-ইন-ইঞ্জিনিয়ারিং শিক্ষা কার্যক্রম পরিচালিত হয়। দক্ষ মানব সম্পদ সৃষ্টির লক্ষ্যে ২০০৪ সালে এটি প্রতিষ্ঠিত হয়। বাংলাদেশের উত্তরবঙ্গের ঠাকুরগাঁও শহরের গোবিন্দনগরে ঠাকুরগাঁও পলিটেকনিক ইসস্টিটিউট অবস্থিত।

ঠাকুরগাঁও পলিটেকনিক ইসস্টিটিউট সবুজ ছায়া বৃক্ষরাজীতে পরিবেষ্ঠিত। ২ একর জমির উপর নির্মিত এ প্রতিষ্ঠানটিতে ০১ টি প্রশাসনিক ভবন, ০১ টি একাডেমিক ভবন এবং ০২ টি ওর্য়াকশপ ভবন রয়েছে। ২০০৪ সালে ৪ টা টেকনোলজি নিয়ে এর কার্যক্রম শুরু হয়। ২০১৬ সালে মেকাট্রনিক্স টেকনোলজি সংযুক্ত হওয়ায় বর্তমানে মোট ৫ টি টেকনোলজিতে শিক্ষা কার্যক্রম চলমান আছে। বর্তমানে এ প্রতিষ্ঠানে ৫ টি টেকনোলজিতে উভয় শিফটে মোট ৭০০ জন শিক্ষার্থী ভর্তি হয় এবং ৪ টি পর্বে মোট ২০১৫ জন শিক্ষার্থী লেখাপড়া করে।

## অবস্থান
ঠাকুরগাঁও সরকারি পলিটেকনিক ইনস্টিটিউট টি ঠাকুরগাঁও সদর উপজেলার  গোবিন্দনগর এলাকায় অবস্থিত। এর কাছেই  রয়েছে বিসিক শিল্প নগরী, ঠাকুরগাঁও। এটি ঠাকুরগাঁও চৌরাস্তা থেকে ৩ কিলোমিটার পশ্চিমে অবস্থিত।

## প্রযুক্তি
একাডেমিক প্রযুক্তিসমূহের মধ্যে রয়েছে:
# মেকাট্রনিক্স টেকনোলজি- ১০০
# কম্পিউটার সায়েন্স এন্ড টেকনোলজি-২০০ 
# রেফ্রিজারেশন এন্ড এয়ার কন্ডিশনিং টেকনোলজি- ১০০ 
# ফুড টেকনোলজি- ২০০ 
# আর্কিটেকচার টেকনোলজি - ১০০

## ল্যাবরেটরিসমূহ

### আর্কিটেকচার টেকনোলজি
{| class="wikitable"
|ল্যাবের নাম
|সংখ্যা 
|মোট 
|-
|সার্ভেয়িং ও কন্সট্রাকশন 
|০১
| rowspan="7" |০৭
|-
|আর্কিটেকচার কম্পিউটার ল্যাব
|০১
|-
|মডেল মেকিং ল্যাব
|০১
|-
|ডিজিটাল মাল্টিমিডিয়া ল্যাব 
|০১
|-
|ড্রাফটিং ল্যাব
|নাই
|-
|ড্রয়িং ল্যাব
|০৩
|-

### কম্পিউটার সায়েন্স এন্ড টেকনোলজি

### ফুড টেকনোলজি

### রেফ্রিজারেশন এন্ড এয়ার কন্ডিশনিং টেকনোলজি

### মেকাট্রনিক্স টেকনোলজি

### নন টেক

## ছাত্রাবাস
এখানে কোন ছাত্রাবাস নেই।

## চিত্রশালা

Image:ঠাকুরগাঁও পলিটেকনিক.jpg|একাডেমিক বিল্ডিং


## তথ্যসূত্র

## বহিঃসংযোগ
* অফিসিয়াল ওয়েবসাইট  

বিষয়শ্রেণী:রংপুর বিভাগের পলিটেকনিক ইনস্টিটিউট
বিষয়শ্রেণী:বাংলাদেশের সরকারি পলিটেকনিক ইনস্টিটিউট
বিষয়শ্রেণী:২০০৪-এ প্রতিষ্ঠিত শিক্ষাপ্রতিষ্ঠান
বিষয়শ্রেণী:ঠাকুরগাঁও জেলার শিক্ষাপ্রতিষ্ঠান
রাতকানা

**রাতকানা** ()  (গ্রিক ভাষায় νύκτ-, *nykt-* "night"; ἀλαός, *alaos* "blind, not seeing", and ὄψ, *ops* "eye"),
ইংরেজিতে এর আরেক নাম **night-blindness**। এই রোগে অপেক্ষাকৃত স্বল্প আলোয় দেখা কঠিন বা প্রায় অসম্ভব। এটা আসলে কতিপয় চোখের রোগের উপসর্গ। কারো ক্ষেত্রে জন্ম থেকে এই সমস্যা থাকে, এছাড়া চোখে আঘাত বা অপুষ্টির কারণে (যেমন *ভিটামিন এ*  এর অভাব) এই সমস্যা হতে পারে। রাতকানা রোগে স্বল্প আলো বা অন্ধকারে চোখের অভিযোজন ক্ষমতা হ্রাস পায় বা নষ্ট হয়ে যায়।

রেটিনায় রড কোষ ও কোন কোষ নামে দুই ধরনের কোষ আছে যা যথাক্রমে স্বল্প ও উজ্জ্বল আলোতে কাজ করে। রড কোষে রোডপসিন নামক এক ধরনের রিসেপ্টর প্রোটিন থাকে। রোডপসিনের ওপর আলো পড়লে কয়েক ধাপে এর কিছু গাঠনিক পরিবর্তন হওয়ার মাধ্যমে বৈদ্যুতিক সঙ্কেত সৃষ্টি হয় যা অপটিক স্নায়ুর মাধ্যমে মস্তিষ্কে পৌঁছায়। আলোর অনুপস্থিতিতে রোডপসিন পুনরুৎপত্তি লাভ করে। রোডপসিন সংশ্লেষণে ভিটামিন এ প্রয়োজন, এজন্য এই ভিটামিনের অভাবে রাতকানা রোগ হয়।

## কারণ
রাতকানার প্রধান কারণ রেটিনাইটিস পিগমেনটোসা নামক একটি রোগ, যার ফলে রেটিনার *রড কোষ* ধীরে ধীরে আলোর প্রতি সাড়া দেওয়ার সক্ষমতা হারিয়ে ফেলে। এটা একধরনের জেনেটিক রোগ যেখানে রাত্রিকালীন দৃষ্টির পাশাপাশি দিনের বেলা দেখার ক্ষমতাও নষ্ট হতে থাকে। রাত্রিকালীন অন্ধত্বের ফলে জন্ম থেকে রড কোষ জন্মের পর থেকেই কাজ করে না, বা অল্প পরিমাণ কাজ করে, কিন্তু এই অবস্থা আরও খারাপ হতে থাকে।

রাতকানা রোগের আরেকটি গুরুত্বপূর্ণ কারণ হলো রেটিনল বা ভিটামিন এ-এর অভাব। *ভিটামিন এ* মাছের তেল, কলিজা ও বিভিন্ন দুগ্ধজাত খাবারে পাওয়া যায়। ডায়রিয়া, হাম, নিউমোনিয়া ইত্যাদি রোগের কারণে শরীরে ভিটামিনের অভাব দেখা দেয়। এই ভিটামিনের অভাবে রাতকানা রোগ হয়। বাচ্চা জন্মকালীন ওজন কম হলে, বাড়ন্ত বয়সে শরীরে অতিরিক্ত খাদের চাহিদা পূরণ না হলে এবং অপুষ্টিতে ভোগার ফলে এই রোগ হয়ে থাকে।

বিশেষ ঔষধ, যেমন ফেনোথায়াজিন গ্রহণের ফলেও রাতকানা রোগ হতে পারে। চোখের বিভিন্ন চিকিৎসা, যেমন ল্যাসিক, ফটোরেফ্রেক্টিভ কেরাটেক্টমি, র‍্যাডিয়াল কেরাটোটমির কারণেও রাত্রিকালীন দৃষ্টি হ্রাস পেতে পারে। 

## প্রতিরোধ
এই রোগ প্রতিরোধের জন্য ভিটামিন এ সমৃদ্ধ খাদ্য, যেমন: মাছের যকৃতের তেল, কলিজা, সবুজ শাকসবজি, রঙিন ফল(পাকা আম, কলা ইত্যাদি) ও সবজি (মিষ্টি কুমড়া, গাজর ইত্যাদি) এবং মলা-ঢেলা মাছ খেতে হবে। 

## তথ্যসূত্র

## বহিঃসংযোগ
* বাংলাপিডিয়ায় রাতকানা বিষয়ক নিবন্ধ

বিষয়শ্রেণী:চোখের রোগ
বিষয়শ্রেণী:অন্ধত্ব
বিষয়শ্রেণী:ভিটামিনের অভাবজনিত রোগ
বিষয়শ্রেণী:দৃষ্টি বিভ্রম ও অন্ধত্ব
মাদারির দরগাহ

**মাদারির দরগাহ** বাংলাদেশের রাজশাহী বিভাগে অবস্থিত একটি প্রাচীন স্থাপনা। এটি মূলত বগুড়া জেলার শিবগঞ্জ উপজেলায় অবস্থিত ও বাংলাদেশ প্রত্নতত্ত্ব অধিদপ্তর এর তালিকাভুক্ত একটি প্রত্নতাত্ত্বিক স্থাপনা।।

## অবস্থান
এই স্থাপনাটি অবস্থিত বগুড়া জেলার শিবগঞ্জ উপজেলায় কালিদহ বিলের পশ্চিম তীরে। এই স্থাপনাকে মাদারির ঢাপ নামেও পরিচিত।

## বিবরণ
মাদারির দরগাহ এর দৈর্ঘ্য ৯১ মিটার, প্রস্থ ৬০ মিটার এবং উচ্চতা ৩ মিটার। হাল আমলের জৌলুস আর নেই। এই ঢিবির প্রাচীন ইট ও পাথর এখনও আছে।

## আরও দেখুন
* বাংলাদেশের প্রত্নতাত্ত্বিক স্থানের তালিকা
## তথ্যসূত্র

বিষয়শ্রেণী:বগুড়া জেলার দর্শনীয় স্থান
বিষয়শ্রেণী:শিবগঞ্জ উপজেলা, বগুড়া
বিষয়শ্রেণী:বগুড়া জেলার প্রত্নতাত্ত্বিক স্থাপনা
শত্রুঘ্ন সিনহা

**শত্রুঘ্ন সিনহা** (জন্ম: ৯ ডিসেম্বর ১৯৪৫ সালে) একজন ভারতীয় চলচ্চিত্র অভিনেতা ও পরিণত রাজনীতিবিদ। লোকসভা সদস্য (২০০৯-২০১৪, ২০১৪-২০১৯) এবং রাজ্যসভা দুইবার সংসদ সদস্য ছাড়াও তিনি স্বাস্থ্য ও পরিবার কল্যাণ মন্ত্রিসভা (জানুয়ারী ২০০৩- মে ২০০৪) এবং জাহাজ মন্ত্রকের  (আগস্ট ২০০৪) মন্ত্রী ছিলেন অটল বিহারী বাজপেয়ী সরকারের আমলে।।২০০৯ সালে তিনি ১৫ তম লোকসভা নির্বাচনে নির্বাচিত হন।   ২০১২ সালে, তার জীবনী, নিয়ে একটি সিনেমা খামোশ মুক্তি পায়।

## তথ্যসূত্র

বিষয়শ্রেণী:ভারতীয় অভিনেতা
বিষয়শ্রেণী:রাজ্যসভার সদস্য
বিষয়শ্রেণী:পঞ্চদশ লোকসভার সদস্য
বিষয়শ্রেণী:ষোড়শ লোকসভার সদস্য
বিষয়শ্রেণী:ভারতীয় জাতীয় কংগ্রেসের রাজনীতিবিদ
বিষয়শ্রেণী:হিন্দি চলচ্চিত্র অভিনেতা
বিষয়শ্রেণী:২০শ শতাব্দীর ভারতীয় অভিনেতা
বিষয়শ্রেণী:২১শ শতাব্দীর ভারতীয় অভিনেতা
বিষয়শ্রেণী:সপ্তদশ লোকসভার সদস্য
বিষয়শ্রেণী:পাটনার রাজনীতিবিদ
বিষয়শ্রেণী:১৯৪৬-এ জন্ম
বিষয়শ্রেণী:জীবিত ব্যক্তি
বিষয়শ্রেণী:বিহারের ভারতীয় জাতীয় কংগ্রেসের রাজনীতিবিদ
বিষয়শ্রেণী:বিহারের রাজ্যসভা সদস্য
বিষয়শ্রেণী:ভারতীয় চলচ্চিত্র ও দূরদর্শন সংস্থানের প্রাক্তন শিক্ষার্থী
বিষয়শ্রেণী:ভারতীয় চলচ্চিত্র অভিনেতা
বিষয়শ্রেণী:ভারতীয় অভিনয়শিল্পী-রাজনীতিবিদ
বিষয়শ্রেণী:মুম্বইয়ের অভিনেতা
বিষয়শ্রেণী:বিহারের লোকসভা সদস্য
বিষয়শ্রেণী:বিহারের তৃণমূল কংগ্রেসের রাজনীতিবিদ
বিষয়শ্রেণী:পশ্চিমবঙ্গের লোকসভা সদস্য
বিষয়শ্রেণী:ফিল্মফেয়ার আজীবন সম্মাননা পুরস্কার প্রাপক
বিষয়শ্রেণী:অষ্টাদশ লোকসভার সদস্য
স্বরাজ

থাম্ব|মহাত্মা গান্ধী
**স্বরাজ** ভারতে ব্রিটিশ ঔপনেবিশক শাসনের অবসান ও স্বাধীনতা সংগ্রামের ইতিহাসে একটি গুরুত্বপূর্ণ অধ্যায়। মহাত্মা গান্ধী ১৯২২ সালে অসহযোগ আন্দোলন প্রত্যাহার করে নিলে কংগ্রেসের একদল ত্যাগী ও বিপ্লবী নেতা ভারতের স্বাধীনতা সংগ্রামের সেই সংকটময় মুহূর্তে আন্দোলনের নতুন কর্মসূচিকে সামনে রেখে একটি বিকল্প প্লাটফর্ম হিসেবে ১৯২২ সালের ৩১ ডিসেম্বর ‘‘স্বরাজ দল’’ গঠন করে। ১৯২২-১৯২৫ সাল পর্যন্ত এ দলটি ভারতের রাজনীতিতে বেশ কিছু নতুন ধারা চালু করে।

## স্বরাজ দল গঠনের পটভূমি

১.অসহযোগ আন্দোলন প্রত্যাহার পরবর্তী রাজনৈতিক শূন্যতা:১৯২২ সালের ১২ফেব্রুয়ারি গান্ধীজী অসগযোগ আন্দোলন প্রত্যাহার করলে সারা দেশে একটি রাজনৈতিক শূন্যতার সৃষ্টি হয়। গান্ধীজী, চিত্তরঞ্জন দাশসহ অনেক নেতাই কারারুদ্ধ থাকায় রাজনীতিতে ঘোরতর অনিশ্চয়তা দেখা দেয়। মানুষ এ সময় ছিল আন্দোলনমুখী। গান্ধীর সঙ্গে চিত্তরঞ্জন,মতিলাল নেহরু প্রমুখ নেতাদের মতবিরোধ তখন থেকেই চরম রূপ নেয়। কংগ্রেসের বিভিন্ন অধিবেশনে স্বরাজ প্রতিষ্ঠার মত ও পথ নিয়ে দ্বিধাবিভক্তি লক্ষ্য করা যায়।

২.কংগ্রেসের বঙ্গীয় প্রাদেশিক সম্মেলন:কলকাতায় ১৯২০ সালে কংগ্রেসের অধিবেশনে মহাত্মা গান্ধী পরিষদে প্রবেশের বিপক্ষে অবস্থান নেন। অন্যদিকে আলীপুর জেলে বন্দি থাকাকালেই চিত্তরঞ্জন দাশ ব্যবস্থাপক পরিষদে যোগদান করে সরকারের বিরুদ্ধে অসহযোগের কর্মসূচির রূপরেখা প্রণয়ন করেন। এ পরিকল্পনায় আইনসভা, স্বশাসিত সংস্থার নির্বাচন বয়কট না করে অংশগ্রহণের মাধ্যমে সরকারের কার্যক্রম অচল করে দেয়ার মাধ্যমে স্বরাজ আন্দোলনকে এগিয়ে নিয়ে যাওয়ার প্রস্তাব ছিল। ১৯২২ সালের মে মাসে চট্টগ্রামে অনুষ্ঠিত কংগ্রেসের বঙ্গীয় প্রাদেশিক সম্মেলনে সভানেত্রী রূপে দেশবন্ধু চিত্তরঞ্জনের স্ত্রী বাসন্তী দেবী তার স্বামীর দেয়া প্রস্তাবের যৌক্তিকতা তুলে ধরেন। চিত্তরঞ্জন ও মতিরাল নেহরু জুন মাসে কারামুক্ত হয়ে এ প্রস্তাবের পক্ষে জনমত গঠনে আত্মনিয়োগ করেন। কংগ্রেসের নেতাদের মধ্যে হাকিম আজমল খান, বিটল ভাই,প্যাটেল,জয়াকার প্রমুখ এ মতের সমর্থক ছিলেন।

৩.লক্ষ্মৌ অধিবেশন:কংগ্রেসের লক্ষ্মৌ অধিবেশনে কংগ্রেসের নেতুবৃন্দ মতভেদ আবার মাথাচাড়া দিয়ে ওঠে। রাজাগোপালচারী,ডা. আনসারি ও কস্তুরীঙ্গ আয়েঙ্গার বর্জনের ওপর জোড় দেন। অন্যদিকে চিত্তরঞ্জন, মতিলাল,আজমল আন্দোলন চারিয়ে যাওয়ার পক্ষে মত দেন।

৪.গয়া অধিবেশন:এ বিরোধের নিষ্পত্তি হয় ১৯২২ সালের ডিসেম্বর মাসে গয়ায় কংগ্রেসের অধিবেশনে। এর সভাপতি ছিলেন স্বয়ং চিত্তরঞ্জন।

হিন্দস্বরাজ:ইহা গান্ধিজীর নিজ স্বরাজের প্রতি দৃষ্টিভঙ্গী নিয়ে রচিত একটি বই। যা তিনি নিজেই গুজরাটি ভাষায় লিখেছিলেন। যা পরবর্তীকালে অন্যান্য ভাষায়ও অনুবাদ করা হয়।

বিষয়শ্রেণী:ভারতের স্বাধীনতা আন্দোলন
বিষয়শ্রেণী:ভারতে ইউরোপীয় শাসন
বিষয়শ্রেণী:দার্শনিক আন্দোলন
বিষয়শ্রেণী:সম্প্রদায় গঠন
বিষয়শ্রেণী:গান্ধীবাদ
বিষয়শ্রেণী:দার্শনিক দর্শন ও ঐতিহ্য
ঝুমুরা

**ঝুমুরা** ২০১৫ সালের বাংলা চলচ্চিত্র  এবং  পরিচালনায় পরিচালক অনিন্দ্য চ্যাটার্জী এবং প্রযোজনা করে  আল্টিমেক্স প্রোডাকশনস প্রাইভেট লিমিটেড। এই ছবিটি একটি গীতশিল্পী গায়িকা যা ঝুমুর (একটি লোককুল শিল্প), বাংলার অভিনেতা, জীবন ও ভালবাসার চারপাশে ঘুরছে।এই চলচ্চিত্রটিতে সমদর্শী দত্ত, সোহিনী সরকার, সাবিত্রী চট্টোপাধ্যায়, পার্থসরতী চক্রবর্তী এবং অন্যান্যরা উপস্থিত রয়েছে।ছবিটি ২৪ এপ্রিল ২০১৫ তে মুক্তি পায়।

## বহিঃসংযোগ
* 
* 

## তথ্যসূত্র

বিষয়শ্রেণী:বাংলা ভাষার চলচ্চিত্র
বিষয়শ্রেণী:২০১০-এর দশকের বাংলা ভাষার চলচ্চিত্র
বিষয়শ্রেণী:২০১৫-এর চলচ্চিত্র
বিষয়শ্রেণী:বাংলা ভাষার ভারতীয় চলচ্চিত্র
তিনাপ সাইতার জলপ্রপাত

**তিনাপ সাইতার** হচ্ছে বাংলাদেশের বান্দরবান জেলার রোয়াংছড়িতে অবস্থিত একটি জলপ্রপাত। তিনাপ সাইতার একটি বম শব্দ। বম ভাষায় তিনাপ অর্থ নাকের সর্দি এবং সাইতার অর্থ ঝর্ণা বা জলপ্রপাত। এটি পাইন্দু খালে অবস্থিত।

## বর্ণনা
পানিপ্রবাহের দিক থেকে তিনাপ সাইতার বাংলাদেশের সব থেকে বড় জলপ্রপাত।  এটা পাইন্দু খালের অনেক ভেতরে অবস্থিত।  তিনাপ সাইতারে যাওয়ার পথের ঝিরিপথ খুবই আকর্ষণীয়।  বর্ষামৌসুমে তিনাপ সাইতারে পানি প্রবাহ বৃদ্ধি পায়। তিনাপ সাইতার বাংলাদেশের অন্যতম পর্যটন আকর্ষণ।

## কীভাবে যাবেন
পর্যটকগণ দুটি পথ ধরে তিনাপ সাইতারে যেতে পারেন। রোয়াংছড়ি থেকে এবং রুমা থেকে। বান্দরবান বাস স্ট্যান্ড থেকে রোয়াংছড়ি বাসে যাওয়া যায়। বাসে এক ঘণ্টা সময় লাগে। রোয়াংছড়ি নেমে পুলিশ স্টেশনে নাম নিবন্ধন করে গাইড ভাড়া করতে হয়। কেপলং পাড়া, পাইখং পাড়া, রনিন পাড়া, দেবাছড়া পাড়া হয়ে তিনাপ সাইতারে পৌছানো যায়।

দ্বিতীয় র‍্যুটে যেতে হলে বান্দরবান থেকে বাসে করে রুমা যেতে হবে। ঘণ্টাতিনেক সময় লাগবে। রুমাতে নেমে আর্মি স্টেশনে নাম নিবন্ধন করে গাইড ভাড়া করে চান্দের গাড়িতে আট্টাহ পাড়া পৌছানো যাবে। সেখান থেকে পায়ে হেঁটে তিনাপ সাইতার। শুষ্ক মৌসুমে রুমার র‍্যুটটি অধিকতর সহজ এবং কম সময় লাগে।

## আরও দেখুন
*বাংলাদেশের জলপ্রপাতসমূহের তালিকা।

## তথ্যসূত্র

## বহিঃসংযোগ

বিষয়শ্রেণী:বাংলাদেশের জলপ্রপাত
বিষয়শ্রেণী:বান্দরবান জেলার দর্শনীয় স্থান
বিষয়শ্রেণী:বান্দরবান জেলার ভূগোল
বিষয়শ্রেণী:রোয়াংছড়ি উপজেলা
দুবাই আন্তর্জাতিক বিমানবন্দর

** দুবাই আন্তর্জাতিক বিমানবন্দর**  (আইএটিএ: ডিএক্সবি, আইসিএও: ওএমডিবি) (আরবি: مطار دبي الدولي) হল সংযুক্ত আরব আমিরাতের প্রধান আন্তর্জাতিক বিমানবন্দর এবং সংযুক্ত আরব আমিরাতের আন্তর্জাতিক বিমানবন্দর। 
এটি পৃথিবীর তৃতীয় বৃহত্তম ব্যস্ততম বিমানবন্দর, বিশ্বের ৬ম ব্যস্ততম কার্গো এয়ারপোর্ট, এয়ারবাস এ ৩৮০ এবংবোয়িং ৭৭৭ আন্দোলনের সবচেয়ে বেশি বিমানবন্দর, এবং বিশ্বের অপেক্ষাকৃত সর্বাধিক বিমানবন্দর মাত্র দুটি রানওয়ে দিয়ে ২০১২ সালে, ডিএক্সবি 83.6 মিলিয়ন যাত্রী, ২.59 মিলিয়ন টন কার্গো এবং ২২০ উড়োজাহাজ চালান পরিচালনা করে।

## তথ্যসূত্র

## বহিঃসংযোগ

বিষয়শ্রেণী:১৯৬০-এ প্রতিষ্ঠিত বিমানবন্দর
বিষয়শ্রেণী:বিমানবন্দর
বিষয়শ্রেণী:সংযুক্ত আরব আমিরাতের বিমানবন্দর
বিষয়শ্রেণী:দুবাইয়ের ভবন ও স্থাপনা
বিষয়শ্রেণী:দুবাইয়ের পরিবহন
ছিল্কিরানা

**ছিল্কিরানা** (বৈজ্ঞানিক নাম: *Cigaritis syama (Horsfield)*) এক প্রজাতির মাঝারী আকারের কালচে খয়েরি রঙের প্রজাপতি। এরা ‘লাইসিনিডি’ গোত্রের এবং ‘থেকলিনি’ উপগোত্রের সদস্য। 
## উপপ্রজাতি
ভারতে প্রাপ্ত ছিল্কিরানা এর উপপ্রজাতি হলো-
* *Spindasis syama peguanus* Moore, 1884 – Pegu Club Silverline

## আকার
ছিল্কিরানা এর প্রসারিত অবস্থায় ডানার আকার ২৬-৪০ মিলিমিটার দৈর্ঘ্যের হয়।

## বিস্তার
এই প্রজাতি ভারত এর সিকিম থেকে অরুণাচল প্রদেশ পর্যন্ত, ঝাড়খণ্ড, ওড়িষ্যা, নেপাল, ভুটান, বাংলাদেশ এবং মায়ানমার এর বিভিন্ন অঞ্চলে দেখা যায়।

## আচরণ
এরা দ্রুত উড়ান দেয়। ছিল্কিরানাদের ফুলের উপর, পচা পাতার স্তূপের উপর বসে থাকতে দেখা যায়। সাধারনত ডানা খোলা অবস্থায় রৌদ্র পোহাতে থাকে। অনেক্ষণধরে বসে থাকলে পিছনের ডানাদুটি একে অপরের সাথে ক্রমাগত ঘষতে দেখা যায়।

## তথ্যসূত্র

বিষয়শ্রেণী:ভারতের প্রজাপতি
বিষয়শ্রেণী:পশ্চিমবঙ্গে প্রাপ্ত লাইসিনিডি গোত্রের প্রজাপতি
বিষয়শ্রেণী:১৮২৯-এ বর্ণিত প্রজাপতি
বিষয়শ্রেণী:সিঙ্গাপুরের প্রজাপতি
আবদুর রহিম (বীর বিক্রম)

শহীদ **আবদুর রহিম** (জন্ম: অজানা - মৃত্যু: ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে। তার খেতাবের সনদ নম্বর ৭৭।

## জন্ম ও শিক্ষাজীবন
আবদুর রহিমের জন্ম ব্রাহ্মণবাড়িয়া জেলার কসবা উপজেলার মেহারী ইউনিয়নের খেওড়া গ্রামে। তার বাবার নাম খোরশেদ মিয়া এবং মায়ের নাম সুফিয়া খাতুন। তিনি অবিবাহিত ছিলেন। ছয় ভাই, তিন বোনের মধ্যে তিনি ছিলেন সবার বড়। 

## কর্মজীবন
১৯৭১ সালে পাকিস্তানি সেনাবাহিনীর অষ্টম ইস্ট বেঙ্গল রেজিমেন্টে কর্মরত ছিলেন আবদুর রহিম। মুক্তিযুদ্ধ শুরু হলে তিনি যুদ্ধে যোগ দেন। চট্টগ্রামে প্রতিরোধযুদ্ধে অংশ নেওয়ার পর তার দলের সঙ্গে ভারতে যান। প্রথমে ১১ নম্বর সেক্টরের অধীনে, পরে জেড ফোর্সের অধীনে যুদ্ধ করেন। অক্টোবরের প্রথমার্ধে জেড ফোর্স সিলেট এলাকায় যায়। কিন্তু তাদের দল চিলমারীতে থেকে যায়। আবদুর রহিম রৌমারীর ঠাকুরের চরসহ আরও কয়েকটি স্থানে যুদ্ধ করেন।

## মুক্তিযুদ্ধে ভূমিকা
১৯৭১ সালের ১৭ অক্টোবর শেষ রাতে কুড়িগ্রাম জেলার অন্তর্গত চিলমারীর আকাশ গোলাগুলিতে রক্তিম হয়ে উঠে। মুক্তিবাহিনীর কয়েকটি দল একযোগে আক্রমণ করেছে চিলমারীর বিভিন্ন পাকিস্তানি প্রতিরক্ষা অবস্থানে। একটি দলে ছিলেন আবদুর রহিম। তিনি নিয়মিত বাহিনীর সদস্য ছিলেন। বিভিন্ন স্থানে আগুনের লেলিহান শিখা আর কালো ধোঁয়া। সকালের আলো ফোটার আগেই আগুনের আলোয় চারদিক আলোকিত হয়ে উঠল। একদিকে গোলাগুলির তীব্র শব্দ, অন্যদিকে হতবিহ্বল নারী-পুরুষের ক্রন্দনরোল—যেন মহাপ্রলয় চলছে। চিলমারীর অভিযানে শঙ্কা-সংকট কোনো অংশে কম ছিল না। চিলমারীর বিপরীতে নদের পূর্বে রৌমারী। সেখান থেকে বিশাল ব্রহ্মপুত্র নদ অতিক্রম করে চিলমারীতে আক্রমণ পরিচালনা করা ছিল দুঃসাধ্য একটি কাজ। ১৯৭১ সালে চিলমারীর কয়েকটি স্থানে ছিল পাকিস্তানি সেনাবাহিনীর প্রতিরক্ষা অবস্থান। এর মধ্যে ওয়াপদার অবস্থান ছিল সবচেয়ে সুরক্ষিত।
ওই অবস্থানেই আবদুর রহিমরা আক্রমণ করেন সেখানে। তার দলনেতা ছিলেন আবদুল মান্নান (মুক্তিযোদ্ধা) (বীর বিক্রম)। আবদুর রহিম তার দলনেতার সঙ্গেই ছিলেন। ওয়াপদা ছাড়া চিলমারীর অন্যান্য পাকিস্তানি প্রতিরক্ষা অবস্থান কয়েক ঘণ্টার মধ্যে মুক্তিযোদ্ধাদের দখলে চলে আসে। কিন্তু ওয়াপদার প্রতিরক্ষা অবস্থান থেকে পাকিস্তানিদের কোনোভাবেই হটানো সম্ভব হচ্ছিল না। ওয়াপদার অবস্থানে ছিল বেশ কটি কংক্রিটের বাংকার। বেশির ভাগ বাংকারে ছিল মেশিনগান। এর মধ্যে একটি ছিল বেশ সুবিধাজনক অবস্থানে। সেখান থেকে পাকিস্তানিরা বিরামহীন গুলি ছুড়ছিল। একপর্যায়ে আবদুর রহিম জীবন বাজি রেখে ওই বাংকার ধ্বংস করার জন্য ক্রলিং করে এগিয়ে যান। বাংকারে গ্রেনেড ছোড়ার সময় গুলিবিদ্ধ হন। ঢলে পড়েন মাটিতে। মুক্তিযোদ্ধারা পাকিস্তানিদের তিন দিক থেকে অবরোধ করে রাখে। যুদ্ধ চলে কয়েক দিন ধরে। পরে পাকিস্তানিরা সেখান থেকে পালিয়ে যায়। শহীদ আবদুর রহিমকে সহযোদ্ধারা চিলমারীতে সমাহিত করেন। স্বাধীনতার পর তার মরদেহ সেখান থেকে তুলে কসবার কুটি-চৌমুহনী এলাকায় পুন সমাহিত করা হয়। 

## পুরস্কার ও সম্মাননা
* বীর বিক্রম

## তথ্যসূত্র

## বহিঃসংযোগ

বিষয়শ্রেণী:বীর বিক্রম
বিষয়শ্রেণী:ব্রাহ্মণবাড়িয়া জেলার ব্যক্তি
বিষয়শ্রেণী:ব্রাহ্মণবাড়িয়া জেলার মুক্তিযোদ্ধা
মজিবুর রহমান (বীর বিক্রম)

শহীদ **মজিবুর রহমান** (জন্ম: অজানা - মৃত্যু: ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে।

## জন্ম ও শিক্ষাজীবন
মজিবুর রহমানের জন্ম বরিশাল জেলার উজিরপুর উপজেলার গুঠিয়া ইউনিয়নের কমলাপুর গ্রামে। তিনি অবিবাহিত ছিলেন। তারা চার ভাই, চার বোন। তার বাবার নাম সিরাজউদ্দিন হাওলাদার এবং মায়ের নাম হাসনা বানু। 

## কর্মজীবন
পাকিস্তান সেনাবাহিনীতে চাকরি করতেন মজিবুর রহমান। ১৯৭১ সালে কর্মরত ছিলেন দ্বিতীয় ইস্ট বেঙ্গল রেজিমেন্টে। মুক্তিযুদ্ধ শুরু হলে যুদ্ধে যোগ দেন তিনি। পরে তিনি ৩ নম্বর সেক্টর এলাকায় যুদ্ধ করেন। এস ফোর্স গঠিত হলে তাকে ১১ ইস্ট বেঙ্গল রেজিমেন্টে অন্তর্ভুক্ত করা হয়।

## মুক্তিযুদ্ধে ভূমিকা
ব্রাহ্মণবাড়িয়া জেলার সরাইল উপজেলার পূর্বদিকে শাহবাজপুরের পাশেই ছিল চান্দুরা। মুক্তিযুদ্ধের চূড়ান্ত পর্যায়ে মুক্তিবাহিনীর এস ফোর্সের ১১ ইস্ট বেঙ্গল রেজিমেন্ট সীমান্ত এলাকা থেকে ১৯৭১ সালের ৬ ডিসেম্বর ভোরে সেখানে পৌঁছায়। বিকেলে তাদের সঙ্গে যোগ দেন এস ফোর্স অধিনায়ক কে এম সফিউল্লাহ (বীর উত্তম)। মুক্তিবাহিনীর একটি দল যখন ইসলামপুরে পৌঁছায়, তখন সেখানে পেছন থেকে পাকিস্তান সেনাবাহিনীর দুটি মিলিটারি লরি অপ্রত্যাশিতভাবে হাজির হয়। লরিতে ছিল পাকিস্তান সেনাবাহিনীর ফ্রন্টিয়ার ফোর্সের ১৪-১৫ জন সেনা। তখন কে এম সফিউল্লাহও সেখানে ছিলেন। তিনি তাৎক্ষণিকভাবে পাকিস্তানি সেনাদের আত্মসমর্পণের আদেশ দেন। তারা অস্ত্রসহ হাত উঁচু করে লরি থেকে লাফ দিয়ে নেমে হঠাৎ মুক্তিযোদ্ধাদের লক্ষ্য করে গুলি করতে থাকে। কয়েক মিনিট পর পেছন থেকে পাকিস্তানি সেনাভর্তি আর একটি বাস সেখানে আসে। এরপর শুরু হয়ে যায় ভয়াবহ যুদ্ধ। পাকিস্তানি সেনাদের আক্রমণের প্রচণ্ডতায় মুক্তিবাহিনীর দলটি কিছুটা বিশৃঙ্খল ও নিয়ন্ত্রণহীন হয়ে পড়ে। মজিবুর রহমান ছিলেন এক কোম্পানি। তাদের একটি প্লাটুন জীবন বাঁচাতে পার্শ্ববর্তী নদীর অপর পারে আশ্রয় নেয়। বাকি দুই প্লাটুনের একটি বিচ্ছিন্ন হয়ে পড়ে। মাত্র একটি প্লাটুন সাহসিকতা ও বীরত্বের সঙ্গে পাকিস্তানি সেনাদের মোকাবিলা করতে থাকে। এই প্লাটুনেই ছিলেন মজিবুর রহমান। এ সময় কয়েকটি গুলি হঠাৎ এসে তার শরীরের বিভিন্ন স্থানে লাগে। সঙ্গে সঙ্গে তিনি ঢলে পড়েন মৃত্যুর কোলে। সেদিন সেখানে মুক্তিবাহিনীর মজিবুর রহমানসহ আরেকজন শহীদ এবং এ এস এম নাসিম (বীর বিক্রম) ও মঈনুল হোসেনসহ ১১-১২ জন আহত হন। অন্যদিকে পাকিস্তানি সেনাদের ২৫ জন নিহত ও ১৪ জন বন্দী হয়। বাকিরা রাতের অন্ধকারে পালিয়ে যায়। যুদ্ধশেষে শহীদ মজিবুর রহমান ও তার আরেক শহীদ সহযোদ্ধাকে সমাহিত করা হয় চান্দুরা সেতুর পাশে। কবর দুটি চিহ্নিত আছে। 

## পুরস্কার ও সম্মাননা
* বীর বিক্রম

## তথ্যসূত্র

## বহিঃসংযোগ

বিষয়শ্রেণী:বীর বিক্রম
বিষয়শ্রেণী:১৯৭১-এ শহীদ মুক্তিযোদ্ধা
বিষয়শ্রেণী:বাংলাদেশের স্বাধীনতা যুদ্ধে নিহত ব্যক্তি
বিষয়শ্রেণী:উজিরপুর উপজেলার ব্যক্তি
বিষয়শ্রেণী:বরিশাল জেলার সামরিক ব্যক্তি